Teori Sejarah Sudah Mati

Sejarahlah ilmu yang sering diancam dan dicemuh. Orang sering memandang rendah dan sinis terhadap keupayaan ilmu sejarah dalam menghadapi kemajuan dan pemodenan. Sejarah itu “omong kosong”, “apa guna mempelajari sejarah”, “sejarah hanya belajar mengenai orang yang sudah mati”, “apa gunanya belajar perkara yang dah lepas”, dan akhir sekali teori “sejarah sudah mati”.

Akhirnya, sejarah hanya milik sejarawan. Hanya bermakna kepada mereka yang benar-benar membaca dan mengikuti isu-isu sejarah. Itu belum lagi kita merenung sebanyak manakah sudah karya sejarah yang benar-benar bertepatan dengan falsafah, kaedah dan penyelidikan sejarah. Belum lagi kita melihat betapa banyaknya buku-buku popular di pasaran yang sudah dicampur aduk unsur mitos dan khayalan yang merencatkan perkembangan sejarah sebagai ilmu yang berpaksikan kepada kesahihan fakta dan ketulenan sumber.

Persoalan berkenaan relevensi sejarah bukanlah satu isu yang baru. Ia dibahas sarjana barat terutamanya yang gemar sekali membahaskan ‘what is history for?’, hatta persoalan mendasar seperti ‘what is history?’ itu dibincangkan dalam banyak buku berkenaan disiplin sejarah.

Antara buku yang patut dibaca oleh peminat sejarah ialah apa yang telah ditulis oleh EH Carr dalam bukunya ‘what is history’. Carr memulakan bukunya dengan memberikan asbab mengapa persoalan ‘apakah sejarah?’ itu sebagai persoalan yang bukanlah diada-adakan. Bukan juga persoalan yang harus dibakul-sampahkan. Ia wajar dikupas dan diwacana dengan tuntas.]

Antaranya Carr memberi misal yang baik bagaimana ahli sejarah itu berinteraksi dengan fakta sejarah. Kata Carr segala apa yang telah berlaku itu tidak semestinya menjadi sejarah. Penentuan mengenai sesuatu peristiwa itu menjadi sejarah atau tidak ia terpulang kepada pengangkatan dan nilaian ahli sejarah itu.

Selalunya sesuatu peristiwa itu nak diangkat menjadi sejarah ia memerlukan tempoh. Misalnya selama ini kita tidak pernah membicara tentang kematian sultan kedah yang terkenal itu. Orang tidak pernah peduli. Tapi apabila kuburnya telah dijumpai, maka segala yang berkaitan dengan Sultan Kedah itu dibicara bahkan ditulis oleh ahli sejarah. Padahal sebelum itu tidak pernah dihairankan.

Voltaire orang yang pertama memperkenalkan istilah ‘philosophy of history’. Sejak itu, pelbagai buku-buku telah mewacanakan konsep falsafah sejarah, terutama pada penghujung abad ke 19 hingga abad ke-20. Antara yang menarik perhatian ialah tulisan R.G Collingwood yang kelihatan telah menambah baik apa yang ditulis oleh Carr dan Voltaire.

Saya masih ingat pada hari raya tahun lepas, seorang guru veteran bertanyakan kepada saya soal “siapakah sebenarnya pejuang kemerdekaan?”. Saya tidak berupaya menjawab persoalan itu sebaik mungkin kerana lidah saya sedang asyik menikmati juadah hari raya. Tidak mampu memerah otak saya untuk menjawabnya dengan tangkas.

Seorang kawan saya mencelah, “buat apa kita nak tahu sejarah-sejarah ini, bincang benda dah mati, ilmu sejarah ini dah mati macam ilmu falsafah, kita harus fikir kedepan”. Lalu saya tidak bercadang untuk meneruskan topik, saya diam seribu bahasa kerana rendang tok dan nasi impit itu memalingkan saya daripada fokus kepada isu itu. Walaupun dalam hati memberontak.
Ramai orang tidak sedar mereka sedang berhadapan dengan realiti yang sedang diulang dari masa lampau. Mereka sangka perkara yang berlaku adalah sesuatu yang baru. Yang mana kita sedang berhadapan dengan realiti baru yang jelas tidak sama dengan realiti lampau.

Ya, zaman memang telah berubah, lalu realiti turut berubah. Tetapi realiti sekarang tidak mungkin berlaku jika tidak dibentuk oleh masa lampau. Masa lalu adalah cerminan kepada realiti hari ini. Untuk berhadapan dengan realiti kita harus menoleh kebelakang untuk melihat pengalaman lalu. Jika kita memandu kereta lalu mahu memasuki simpang kalau tidak memandang cermin pandang belakang, kemungkinan kita terpaksa untuk menoleh kepala kita. Jika tidak menoleh, kemungkinan besar kita akan dilanggar oleh kereta belakang.

Hamka ketika menyentuh tentang keruntuhan kota Melaka dalam penulisannya. Lalu ada orang bertanya “kenapa tuan menulis tentang sejarah, sedangkan sejarah tidak pernah akan berulang?”. Jawab Hamka, “Ya, benar sejarah tidak berulang, tetapi watak manusia tidak pernah berubah!”

Sejarah itu bukan angka tahun, nama tempat dan nama tokoh yang perlu dihafal membuta tuli. Tetapi sejarah adalah pengajaran atau ibrah. Ramai orang mengenal sejarah melalui hafalan sudah mula lelah dalam mempelajari sejarah. Ini kerana mereka perlu menghafal banyak benda lalu mata mereka tertutup dari menyedari kepentingan hakiki mempelajari sejarah.

Saya antara orang yang berpendapat soalan peperiksaan yang terlalu fokus kepada ‘knowledge’ dan mengabaikan pengajaran yang harus dikutip daripada naratif sejarah telah membunuh ilmu sejarah secara perlahan-lahan. Saya tidak menafikan kepentingan mengingat tahun, tokoh dan tempat. Cuma ini bukanlah objektifnya.

Akhirnya, pelajar dari peringkat sekolah hingga universiti hanya mampu menghafal sejarah lalu memuntahkan kembali ke atas kertas peperiksaan. Mereka tidak mampu berfikiran kritis. Misalnya, pelajar tahu tarikh kejatuhan Melaka pada 1511, tetapi gagal untuk memahami bagaimana peristiwa kejatuhan Melaka itu dengan sebab musabab yang perlu untuk dihayati agar tidak diulangi lagi.

Ada orang anggap, penghayatan itu tidak perlu kerana realiti Melaka tidak sama dengan realiti sekarang. Tetapi mereka lupa sikap manusia suka masuk lubang biawak sebanyak dua kali. Jika watak sepertimana yang disebut oleh Hamka itu tidak dapat diubah. Maka. kita akan mengulang sejarah. Ya, mungkin plot atau jalan ceritanya berlainan. Tetapi kesan dan akibat yang dibuat oleh manusia tetap sama. Kata Mat Rofa, “siapa yang enggan mempelajari sejarah, maka sejarah akan mengajar mereka!”

Sebenarnya segala peristiwa masa lalu bukanlah kesemuanya boleh dianggap sebagai sejarah secara objektifnya. Sejarah akan menulis hal-hal yang mustahak yang boleh dijadikan iktibar. Misalnya cerita Pak Mat mengajar monyet memanjat pokok itu tidak menjadi sejarah. Tetapi jikalau monyet mengajar Pak Mat memanjat pokok, maka itu barulah menjadi sejarah.

Lantaran itu, orang selamanya tak akan nampak kepentingan sejarah jika ‘orang sejarah’ tak menjalankan tanggungjawabnya. Bermula daripada guru sekolah hingga ke para sarjana di universiti harus menjadikan sejarah itu hidup di tengah-tengah laman pengajaran sejarah. Jangan hanya mementingkan soal konten semata-mata. Tetapi semangat inkuiri harus dimantapkan supaya sejarah masa lalu tak kelihatan lesu dan tak bermaya.

Rujukan
Carr, EH, 1965. What is history. Harmondsworth, Middlesex: Penguin Books
Muhd Yusof Ibrahim, 2013. Ilmu Sejarah: Falsafah, Pengertian, Kaedah dan Pensejarahan. Kuala Lumpur: Dewan Bahasa dan Pustaka


Bagaimana Kasut Converse Dijual Setiap 43 Saat?

Jenama Converse boleh dikatakan antara jenama kasut paling ikonik pernah wujud dalam sejarah moden. Reka-bentuk kasutnya berjaya mencuri minat setiap lapisan masyarakat; baik lelaki mahupun wanita, tua ataupun muda, kasut ini digayakan oleh hampir seluruh masyarakat di dunia.

Lebih mengagumkan, ia memonopoli industri kasut sukan selama hampir seratus tahun. Dalam artikel kali ini, kami bakal mengimbau sejarah jenama kasut Converse yang sejak sekian lama menjadi pilihan utama untuk digayakan dalam pelbagai acara; baik di gelanggang sukan, di karpet merah, mahupun di jalanan.

MARQUIS MILLS CONVERSE

Pada tahun 1908 ketika berusia 47 tahun, Marquis Mill Converse mengambil keputusan untuk meletakkan jawatan sebagai pengurus di sebuah syarikat kasut demi membuka perniagaan sendiri di Malden, Massachusetts. Sejak awal kurun ke-19 lagi, kampung halaman beliau iaitu New England dikenali sebagai pusat Revolusi Industri Amerika dan mempunyai pengkhususan dalam industri tekstil. Daerah itu menempatkan banyak kilang kasut.

Namun, keadaan ini tidak menghalang Converse untuk memasuki dunia keusahawanan dan membangunkan jenamanya sendiri. Beliau menamakan syarikat barunya itu sebagai Converse Rubber Shoe Company dan memulakan operasi dengan mengeluarkan kasut musim sejuk untuk kaum lelaki, wanita, dan kanak-kanak.

SUKAN BARU MEMERLUKAN JENIS KASUT YANG BARU

Pada tahun-tahun awal perusahaannya, syarikat Converse menceburi satu lapangan baru yang dilihat mempunyai potensi yang sangat besar; iaitu pengeluaran kasut sukan. Sememangnya, kasut untuk sukan tenis dan sukan bola sepak telah lama berada dalam pasaran.

Namun untuk sukan bola keranjang yang masih baru (baru sahaja dimainkan selama dua dekad sejak 1890an), kasut yang sesuai masih belum diperkenalkan. Mills Converse mengambil langkah yang sangat berani dengan berlabur dalam sebuah sukan baru, tanpa mengetahui secara pasti sama ada sukan tersebut bakal meraih kedudukan semasyhur sukan besbol atau sukan bolasepak.

Converse mengeluarkan kasut bola keranjang pertamanya pada tahun 1917. Model-model awalnya dinamakan sebagai “Surefoot” dan “Big Nine”. Kasut sukan ini dihasilkan daripada kain berwarna perang yang menutupi buku lali dan diikat ketat dengan tali kasut. Bahagian tapaknya pula diperbuat daripada getah bagi menambahkan cengkaman.

Model-model awal ini diiklankan sebagai Kasut ‘Non-Skid’ atau Kasut Anti-Gelincir dan berjaya meraih sambutan hangat daripada pemain-pemain bola keranjang. Cirinya yang ringan dek kerana ia dihasilkan sepenuhnya daripada kain kanvas dan hanya mempunyai bahan getah di bahagian hadapan (sebagai pelindung jari) dan tapak membuatkannya lebih digemari oleh pengamal sukan tersebut
JENAMA CONVERSE DIHIDUPKAN OLEH CHUCK TAYLOR

Tahun-tahun berikutnya menyaksikan banyak penambahbaikan dilakukan terhadap model ‘Non-Skid’. Tapak kasut jenis baru diperkenalkan. Cengkaman pada bahagian tumit juga dipertingkatkan. Pada bahagian buku lali pula, ditampal lapisan kulit berbentuk bulat dan padanya, dilekatkan logo syarikat.

Memasuki tahun 1920, mereka mengeluarkan model baru yang diberi nama Converse All Star. Model ini berjaya menjadi fenomena apabila ia digayakan oleh ramai tokoh di dunia; baik bintang sukan, ahli muzik dan pelakon masyhur, ahli politik, mahupun masyarakat awam – mereka semua mengenakan kasut kain kanvas ini.

Era kegemilangan Converse dimulakan dengan kehadiran seorang pemain bola keranjang yang turut mempunyai bakat dalam bidang pemasaran dan penjualan. Charles Hollis – dikenali sebagai Chuck – Taylor mula terdedah kepada sukan bola keranjang semasa berada di sekolah tinggi dan pada tahun 1917, beliau mula mengenakan kasut jenama Converse di gelanggang.

Setelah menceburi sukan bola keranjang secara professional selama beberapa tahun dan tiba masa untuk beliau membina karier yang lebih stabil, Chuck Taylor berimpian mahu memadukan antara minatnya terhadap sukan bola keranjang dan bakatnya dalam bidang penjualan. Maka, beliau pun membawa diri ke ibu pejabat Converse dan diterima untuk bekerja di bawah syarikat berkenaan.

Berikutan penyertaan Amerika Syarikat dalam P3r4ng Dunia Kedua pada tahun 1941, syarikat Converse mengubah polisi pengeluarannya demi menyokong usaha p3p3r4ng4n. Rentetan itu, Model All Star Chuck Taylor dijadikan sebagai sebahagian daripada uniform latihan Pasukan T3nt3ra Amerika Syarikat, sambil penjualan kepada masyarakat awam pula diperketatkan. Bahkan, disebabkan catuan bahan buatan sepanjang tahun-tahun p3p3r4ng4n, maka pengeluaran kasut Converse tidak lagi memiliki daya tahan seperti sebelumnya dan tapaknya cepat haus.

MEMONOPOLI INDUSTRI KASUT SUKAN

Sesudah tahun 1945, keadaan kembali normal buat Converse dan mereka meneruskan momentum dengan mengambil kesempatan di atas meningkatnya minat rakyat Amerika terhadap sukan bola keranjang. Walaupun sukan besbol masih mengungguli carta sebagai sukan paling masyhur di negara itu, bola keranjang secara relatif semakin berkembang khususnya selepas liga bola keranjang kebangsaan diperkenalkan. Pada tahun 1949, Persatuan Bola Keranjang Kebangsaan ditubuhkan dan model kasut All Star Chuck Taylor menjadi pilihan utama bagi pencebur sukan berkenaan.

Tahun demi tahun, syarikat Converse menempa kejayaan hinggakan pada suatu tahap, ia berjaya memonopoli pasaran kasut sukan. Sesiapa sahaja yang bersukan – tidak kira apa jenis sukan sekalipun – pasti mempunyai sepasang kasut All Star dalam simpanan. Kemudian, Converse mengalihkan perhatian kepada niche kehidupan seharian pula sekaligus masyarakat awam pun mula mengenakan kasut Converse sebagai kasut jalan, lebih-lebih lagi apabila model pelbagai warna dikeluarkan.

Kejayaan Converse berlangsung lama, namun ia tetap berhadapan dengan pelbagai rintangan. Menjelang lewat 1960an, Converse hilang penguasaan dalam industri kasut sukan berikutan kemunculan syarikat-syarikat baru yang lebih inovatif. Detik kemundurannya turut dipengaruhi oleh kematian Chuck Taylor pada tahun 1968. Memasuki 1970an, industri kasut sukan mula didominasi oleh Adidas dan Puma, sambil dekad berikutnya pula menyaksikan kemunculan jenama Reebok dan Nike. Syarikat-syarikat baru ini melaburkan banyak sumber dalam bidang pemasaran, di samping memperkenalkan ciri-ciri yang lebih terampil sekaligus membuatkan kasut-kasut jenama Converse kelihatan seperti ketinggalan zaman.

Walau bagaimanapun, jenama Converse terus bertahan dalam niche kasut jalanan di mana model All Star keluarannya masih digayakan oleh segenap lapisan masyarakat. Pada tahun 1980an, sebahagian besar jualan syarikat disumbangkan oleh golongan belia. Oleh kerana itu, tidak hairanlah sekiranya jenama Converse sering dikaitkan dengan pelbagai sub-budaya seperti pemain papan selaju, punk, dan rockers. Kurt Cobain misalnya, pernah menggayakan kasut All Star Chuck Taylor dalam persembahan beliau sekaligus tanpa langsung mempromosikan lagi jenama Converse.

Namun, pengurusan yang tidak cekap mengakibatkan Converse jatuh bankrap sejurus memasuki alaf baru. Apa yang menarik, syarikat ini kemudian diselamatkan oleh seteru lamanya, iaitu Nike Inc. yang membeli syarikat itu pada tahun 2001. Operasi syarikat Converse dikembalikan dan model klasiknya dikekalkan sebagai keluaran utama syarikat, di mana ia berhasil meraih keuntungan sebanyak ratusan juta dollar pada setiap tahun. Boleh dikatakan setiap 43 saat, sepasang All Star Chuck Taylor berjaya dijual.

TERJEMAHAN:

Tapalaga, Andrei. (2020). How Converse Sells a Pair of Chucks Every 43 Seconds. Better Marketing. https://medium.com/better-marketing/how-converse-sells-a-pair-of-chucks-every-43-seconds-bc841311007f


Bila Tentera Salib Menawan Al-Aqsa

Kejatuhan Al Aqsa merupakan sebuah malapetaka yang sangat besar buat Ummah! Bayangkan, 7 hari sebelum masuknya Ramadhan, Kota Al=Aqsa telah jatuh dan hampir kesemua penduduk Islam telah dibunuh. Berkata Ibn Athir: “Penduduk menjadi mangsa pedang, selama 1 minggu orang Frank (Eropah) membunuh orang Islam di Al Aqsa.”

Kejatuhan Al Aqsa di sini merujuk kepada penaklukan Al Aqsa oleh Tentera Salib yang barbarik (1099). Sebuah peristiwa yang wajar untuk kita ingati dan pelajari untuk memahami di mana titik kelemahan umat Islam. Jadi bagaimanakah peristiwa yang berdarah ini boleh berlaku?

Semuanya bermula pada 1095, Paus Urban telah mengisytiharkan perang ke atas dunia Islam maka bergabunglah kekuatan Kristian di Eropah mara menuju ke dunia Islam dengan misi menakluk Kota Al Quds.. Paus Urban telah menyampaikan khutbahnya yang sangat terkenal dan menanam rasa kebencian yang sangat mendalam terhadap orang Islam di hati setiap pendengar. Dengan semangat inilah, mereka sanggup mara ke Timur, meninggalkan kampung halaman masing-masing.

Kemaraan Yang Menggerunkan Dunia Islam

Dunia Islam yang sedang berpecah ketika itu tidak mampu menghalang kemaraan tentera Salib yang dipimpin oleh Bohemond of Toronto dan Raymond of Saint Gilles. Mereka ini merupakan bangsawan dari Eropah yang sanggup meninggalkan segala kesenangan yang mereka miliki untuh menyahut seruan Pope Urban di samping meraih sokongan daripada rakyat jelata.

Kota Edessa, Antioch dan Maarat Al Nouman telah berjaya ditakluki pada 1098. Kesemua umat Islam di dalam kota itu dibunuh tanpa belas ihsan. Malah terdapat juga sebuah legenda yang tidak dapat dipastikan kesahihannya bahawa selepas umat Islam di Maarat An-Nouman dibunuh, tentera Salib telah memakan daging mayat tersebut. Allahuakhbar!

Al Aqsa di Ambang Bahaya

Pada 7 Jun 1099, tentera Salib telah tiba di hadapan Tembok Kota Al Aqsa. Kini, tiada apa lagi yang mampu untuk menghalang mereka daripada menakluk Kota Al Aqsa. Apa yang mereka impikan kini sudah berada di depan mata! Umat Islam di sebalik tembok kota sudah mula menunjukkan keresahan..

Gabenor Al Aqsa yang dilantik oleh Kerajaan Syiah Fatimiyyah mula mengatur strategi untuk menghalau tentera Salib dan melindungi Masjid ketiga paling suci buat umat Islam. Antara strategi Ikhtifar Ad Dawla, ialah:

◽ Mengeluarkan penduduk Kristian kerana bimbang mereka akan membelot.

◾ Meracuni sumber mata air tentera Salib.

◽ Menghantar surat memohon bantuan Kerajaan Fatimiyyah.

Sungguhpun begitu, tentera Salib tetap tidak berputus asa. Mereka pun turut mengatur strategi yang tersendiri. Antara strategi Tentera Salib pula:

◾ Membina menara kayu untuk melakukan serangan dari atas.

◽ Meningkat semangat spritual dan rohani.. Mereka berpuasa selama 3 hari kemudian berarak mengelilingi Tembok Kota Al Quds berkaki ayam sambil memegang salib mereka..

Serangan Bermula

Tentera Salib telah menimbus kembali parit yang mengelilingi kota Al Quds agar menara kayu itu dapat bergerak lebih dekat dgn tembok kota tersebut. Ingin saya ingatkan pembaca kalian, menara kayu ini adalah senjata yang paling penting buat tentera Salib. Ini merupakan kelebihan buat mereka.

Tentera Islam membalas serangan tersebut dengan tembakan Meriam Api Yunani. Akan tetapi tentera Salib lebih bijak. Menara kayu itu diselaputi dengan rendaman cuka agar api  itu terpadam sendiri. Jadi cubaan Tentera Islam menyerang Tentera Salib berakhir dengan kegagalan.

Pada 15 Julai, pertahanan Kota Al Quds di bahagian Utara telah runtuh, tentera Salib berjaya masuk ke dalam Kota.. Umat Islam segera berlindung di dalam Masjid Umar dan Masjid Al Aqsa dan mengunci segala pintu masuk ke dalam.. Ikhtifar pula membawa beberapa tenteranya melarikan diri ke Askelon.

Peristiwa Sayu Al Aqsa

Berkata Ibn Athir: “Seramai 70000 umat Islam dibunuh, antara mereka adalah imam, ulama, sufi, orang soleh, dan mereka yang datang dari jauh untuk menyambut Ramadhan di Kota Suci Al Aqsa.”

Berkata Michaud sejarawan Perancis: “Umat Islam dibantai selama seminggu, mayat bertimbun di dalam masjid, madrasah, istana dan juga jalanan.”

Berkata Fulk of Chartes: “Seramai 10000 orang dibunuh di dalam masjid Al Aqsa sahaja sehingga masjid itu bertukar menjadi kolam darah yang menjijikkan. Kaki kami berendam dalam air merah.”

Sungguh, apa yang berlaku di Al Aqsa cukup mengerikan. Inilah teguran yang keras daripada ALLAH kepada umat Islam yang sedang berpecah belah ketika itu. Saudara dan saudari, masih mahu berpisah lagi?

RUJUKAN:

Artikel dikirimkan oleh Dinieland untuk The Patriots.


Saintis Jumpa “Pintu Neraka” Di Negara Turkmenistan

Percayalah. Tidak perlu satu pintu khas untuk cari neraka di bumi Turkmenistan. Negara ini masih baru, diisytihar merdeka daripada Kesatuan Soviet pada tahun 1990. Namun sistemnya betul-betul berpandukan Soviet. Jadi rakyat tempatan sekadar beralih kiblat sahaja… daripada penguasa berwajah cerah di Moscow – ke penguasa sebangsa di Ashgabat. Itu sahaja perbezaannya.

Apabila bercakap pasal Kesatuan Soviet, kena faham satu sajalah – negara ini hanya relevan hingga 1960-an sahaja. Masuk zaman Leonid Brezhnev, semuanya masuk parit. Perangai pemimpin suka berkuasa terlalu lama sambil cantas-mencantas menyebabkan kejatuhan Soviet. Dan itulah sistem diwarisi Turkmenistan yang merupakan negara adik beradik.

Sejujurnya kerana sistem sebeginilah ada satu “pintu neraka” (gates to hell) di Turkmenistan. Pentadbiran yang lemah. Institusi pemantau yang tidak ambil peduli. Dan pengamal industri yang pandai-memandai.

Penggerudian Untuk  Mendapatkan Isi Bumi

Semua orang tahu yang Kesatuan Soviet dulu amat bergantung pada industri bahan api. Pada tahun 1971, seorang pakar geologi tempatan bernama Anatoly Bushmakin terjumpa rizab minyak di kampung Darvaza. Sebelum melaksanakan operasi, mereka perlu gerudi dulu untuk tengok kuantiti.

Tebuk punya tebuk, rupa-rupanya bukan minyak yang sedang tunggu kedatangan mereka. Pakat terduduk semua kerana sumber bumi Darvaza adalah gas asli. Bukan setakat gas asli – tetapi antara rizab gas asli paling besar di dunia. Belum sempat buat apa-apa, tanah runtuh menelan pelantar gerudi mereka. Tinggallah sebuah kawah sangat besar.

Ibaratkan tikus ingin membaiki labu, kumpulan jurutera dibawah Bushmakin pergi bakar pula kerana sangka kebocoran gas boleh menggugat kesihatan orang ramai. Ikut sangkaan mereka, api akan membakar selama beberapa minggu sahaja.

51 tahun sudah berlalu. Api masih menyala.

Tikus Masih Cuba Membaiki Labu

Apabila Kesatuan Soviet terbubar, kerajaan wilayah Turkmenistan mendapat kuasa eksekutif. Jadi mereka boleh buat apa sahaja yang diingini (self-determination) kerana mereka sudah menjadi negara merdeka.

Semasa zaman pemerintahan Sapamurat Niyazov (1990-2006), kerajaan Turkmenistan dilihat tidak begitu merinat pada Darvaza. Niyazov seolah-olah sedang membentuk kerohanian Turkmenistan ikut acuan disangkanya baik untuk rakyat.

Walhal dibawah beliau, Turkmenistan mempunyai jangka hayat paling teruk di Asia Tengah – siap beliau selamba pergi tutup hospital di luar Ashgabat sambil berkata, “kalau rakyat sakit, datang Asghabat je lah.” Tengok-tengok beliau yang jatuh sakit dan pergi buat selamanya… diganti Gurbanguly Berdimuhamedow (2006-2022). Dibawah presiden inilah Darvaza mendapat perhatian tempatan dan global.

Beliau mengunjungi Pintu Neraka ini, siap mengarah yang kawah tinggalan Soviet mesti ditimbus. Namun sampai hari ini, Pintu Neraka tidak ditimbus. Berdimuhamedow pun sudah turun takhta (diganti anak sendiri). Dan retorik sama dimainkan – kena cari solusi untuk padam api.

Apa Yang Ada Dalam Kawah

Mengetepikan pasal kegagalan institusi Kesatuan Soviet dan Turkmenistan, kawasan Darvaza ini sebenarnya menarik perhatian saintis. Memandangkan api sudah menyala lebih lima dekad, mereka mula tertanya-tanya. Cuba fikir – makhluk apa boleh hidup dalam kawah ini. Api sememangnya panas, sekali gus boleh membunuh semua kuman. Semua kuman kecuali apa yang diisytihar “extremophile microorganism”. Mudah kata, ada mikroorganisme yang boleh hidup di kawasan sangat ekstrim.

Ambil contoh beruang air (Tardigrades). Macam-macam saintis buat untuk bunuh beruang air. Bakar. Beku. Letak dalam ruangan sifar oksigen. Letak dalam ruangan radiasi tinggi. Buang di ruangan angkasa. Tetapi beruang air ibaratkan selamba beri jari tengah dan hidup macam biasa. Terkesan, tetapi tidak mati (Courtland, 2008).

Jadi pada 16 Julai 2014, seorang penjelajah bernama George Kourounis turun ke dasar kawah untuk mendapatkan sampel tanah. Kerja ini tidak mudah. Kourounis gali satu tempat – tiba-tiba keluar api (Thornton, 2014).

Terpaksa beralih ke tempat lain sambil berhati-hati supaya tidak “tenggelam”. Sampel tanah diambil Kourounis kemudian dikaji Dr. Stefan Green, yang mengesahkan kewujudan beberapa bakteria unik. Jenis-jenis bakteria ini tidak diumumkan. Tetapi Dr. Green berkata, suasana panas Darvaza menjadi makanan bakteria di situ.

Mungkin ada yang rasa macam artikel ini terlalu pedas mengkritik Soviet dan Turkmenistan. Jangan fikir begitu. Point yang disampaikan sebenarnya mudah: kerajaan berkuku besi atau plastik tidak penting. Kalau kerajaan asyik fokus pada benda entah apa-apa (cantas-mencantas, jaga adik-beradik dan kayakan diri sendiri misalnya), institusi pemantau akan menjadi lemah.

Hasilnya, tunggu saja tengok macam mana pemain industri ambil kesempatan. Amerika Syarikat pun tidak suci dalam perkara ini. Tengok saja macam mana isu Teflon terjadi dulu. Dan macam mana sumber air di kota Flint tercemar teruk.

RUJUKAN:

Courtland, R. (2008, September 8). ‘Water bears’ are first animal to survive space vacuum. New Scientist.

Thornton, S. (2014, Julai 16). Entering the Door to Hell. National Geographic.


Bangsa-Bangsa Gasar Yang Mendiami Eropah

Empayar Rom yang pernah berdiri menjadi kuasa besar dunia satu ketika dahulu sentiasa menghadapi ancaman-ancaman dari bangsa gasar yang bertebaran di serata benua Eropah ketika itu. Oleh itu, saya berpendapat bahawa ada baiknya kalau saya cerita sedikit perihal setiap bangsa-bangsa gasar tersebut yang menjadi musuh kepada kecemerlangan Empayar Rom ini. Mereka ialah bangsa-bangsa yang dicatatkan sentiasa memberi masalah kepada perkembangan empayar agung zaman purba eropah ini.

1. Gaul

Kalau anda merupakan peminat permainan Travian, nama Gaul pastinya bukan sesuatu yang agak asing di hawa telinga kita. Sebenarnya, puak Gaul memang wujud dalam sejarah dunia.

Untuk pengetahuan para pembaca yang saya kasihi, Gaul ini sebenarnya gelaran yang diberikan oleh orang Rom untuk puak-puak Celtic yang mendiami beberapa bahagian di utara Rom ketika itu seperti di utara Itali, Perancis, Belgium, Switzerland, Belanda, dan Jerman. Senang cerita, Gaul juga merujuk kepada kawasan Eropah Barat.

Orang Gaul yang mendiami kawasan sekitar Eropah Barat ini sebenarnya selalu bermusuh dengan Rom. Dalam sejarah, persengketaan antara dua bangsa ini tidak pernah tamat. Sebagai contoh, antara pertempuran yang diingati melibatkan antara puak Gaul serta tentera Rom ialah ketika zaman pemerintahan Julius Caesar, Maharaja Rom yang agung. Perang Gallic yakni nama perang tersebut masih diingati kerana 120 ribu orang tentera Rom berjaya menundukkan lebih kurang 300 ribu orang askar Puak Gaul.

Pertempuran Alesia juga pasti akan diingati kalau membicarakan tentang perang antara puak-puak Gaul melawan Rom di mana berkat strategi dan taktikal perang yang sangat menakjubkan, Rom berjaya menewaskan Gaul yang berada di bawah pemerintahan Vercingetorix yang pada ketika itu memimpin lebih kurang 180-300 ribu orang tentera gabungan-gabungan Puak Gaul.

2. Teuton

Teuton ialah salah satu daripada puak Jerman yang juga pernah dicatatkan memberikan ancaman kepada Rom. Masih tersemat dalam sejarah di mana ketika lewat abad kedua sebelum Masihi, di mana banyak puak Teutons mula berhijrah dari Selatan Scandinavia di bawah ketua mereka yang bernama Teutobod. Penghijrahan ini turut melibatkan satu lagi puak bernama Cimbri.

Ketika penghijrahan puak Teuton ini bersama ketua mereka, mereka secara tidak langsung bertembung dengan misi perluasan kuasa Republik Rom. Ini telah menimbulkan perang antara Rom dan puak Teuton ini.

Maka ketika berlakunya beberapa pertempuran awal antara Rom dan Teuton, terutamanya ketika dalam Pertempuran Noreia dan Arausio pada 105 SM,puak Teuton telah mencapai kemenangan besar ke atas Rom tidak lama sebelum Rom melawan balik dan menewaskan mereka ketika di Pertempuran Aque Sextiae.

Bercakap tentang tewasnya Teuton di tangan Rom, ada sebuah legenda dicatatkan tentang kaum wanita puak Teuton ini yang digelar sebagai Amukan Teuton. Ketika Teutobod menyerah kalah kepada Rom, terdapat 300 orang wanita Teuton diserahkan oleh Teutobod kepada Rom untuk dijadikan hamba.

Namun kaum wanita ini merayu daripada dijadikan sebagai hamba, maka diberi simpati ke atas mereka agar berkhidmat di kuil dewi Ceres dan Venus namun permintaan mereka ini ditolak oleh Rom. Apabila permintaan mereka ini ditolak, maka kaum wanita puak Teuton ini dicatatkan telah membunuh anak mereka masing-masing sebelum mereka saling membunuh diri dengan mencekik antara satu sama lain.

Mereka dijumpai mati keesokan hari sambil tangan masih berbekas di leher antara satu sama lain. Kaum wanita Teuton ini lebih rela mati daripada hidup sebagai budak hamba. Mereka memilih mati dalam kebebasan daripada hidup dijajah.

3. Goth

Kalau Gaul dan Teuton dicatatkan akhirnya tewas di tangan Rom, namun ada satu puak gasar yang dikenang sebagai antara punca utama kejatuhan Rom. Bangsa Goth ini mempunyai dua kerajaan. Visigoth di Sepanyol manakala Ostrogoth menduduki di utara Itali.

Ketika abad ke-5 Masihi, Bangsa Goth antara bangsa yang berjaya membebaskan diri daripada cengkaman penjajahan Rom dan berjaya membina sebuah kerajaan merdeka di bawah pemerintahan Theodoric. Namun malangnya selepas kematian Theodoric, maka kerajaan ini tidak dapat bertahan lama apabila diceroboh oleh Empayar Byzantine.

Saudara jauh kepada Ostrogoth, yakni kerajaan Visigoth lebih berjaya daripada Ostrogth. Mereka datang dari rantau Balkan, melintasi Laut Hitam sebelum mendarat ke Sepanyol. Bangsa Goth yang datang dari Balkan ini dicatatkan memang sangat membenci Empayar Rom.

Merekalah antara punca utama kejatuhan Rom. Dicatatkan bahawa mereka telah berjaya mengalahkan Rom dalam beberapa siri pertempuran di bawah Althauf. Selepas berjaya menawan bandaraya Rom, Visigoth telah mara sehingga ke Gaul dan di sana, mereka membina kerajaan Tholouse. Kerajaan ini terletak di wilayah Perancis hari ini.

4. Huns

Mereka ialah puak gasar yang bukan pribumi kepada Eropah yang juga banyak mendatangkan masalah kepada Rom. Mereka datang dari Asia Tengah, membina empayar di bawah pimpinan Atilla The Huns. Mereka datang menyerang wilayah-wilayah Rom di Eropah Timur pada awal abad ke-5. Setiap wilayah yang diserang mereka, pasti akan menjadi binasa seperti serangan belalang kunyit dek kerana sikap bangsa ini sangat ganas dan tidak kenal apa itu erti peradaban dan ketamadunan.

Namun kemaraan bangsa Huns ini terbantut di tangan bangsa Visigoth di Pertempuran Chalons yang bergabung kekuatan dengan Rom yang ketika itu, dibawah pimpinan Flavius Aetius. Bangsa Huns juga cuba memasuki Itali namun Atilia yang merupakan raja bangsa Huns ketika itu membatalkan hasratnya selepas diperdayakan oleh Pope Leo The Great. Atilia akhirnya mati kerana diracun.

5. Vandals

Seperti nama Vandals yang bermaksud kerosakan dan perkataan Vandalism yang kita umum tahu berkaitan dengan kerosakan dan penjahanaman harta benda awam, begitu juga puak Vandals yang telah menyerang beberapa kawasan dalam Empayar Rom dan merosakkan kawasan dengan teruknya. Wilayah Gaul, Sepanyol, Afrika, dan Carthage antara wilayah yang menjadi mangsa kepada kekejaman Vandals. Mereka dicatatkan pernah juga berperang dengan Visigoth dan menguasasi sepanjang Afrika Utara dan Carthage. Namun selepas kemangkatan raja mereka yang bernama Gaiseric, kekuatan mereka mula merosot sebelum dikalahkan oleh Rom Byzantine yang berada dibawah pimpinan Jeneral Belsarius.

6. Anglo-Saxon

Mereka ialah nenek moyang kepada orang Inggeris hari ini. Mereka ialah salah satu daripada Puak Jerman (Germanic) yang dikatakan berhijrah daripada tanah besar benua Eropah ke Britain hari ini melalui laut. Ketika kejatuhan Empayar Rom dan Britain ditinggalkan dalam keadaan kacau bilau, merekalah yang memasuki wilayah itu dan mula menawannya dari orang asal pulau tersebut yang digelar bangsa Britton. Orang asal ini kemudiannya berasimilasi ke dalam bangsa Anglo Saxon sepertimana bangsa Pyu pada zaman dahulu di Myanmar yang berasmiliasi dengan bangsa Bamar (Burma) hingga menjadi pupus. Bahasa pertuturan kaum Anglo-Saxon kemudiannya berevolusi menjadi bangsa Inggeris hari ini dan Bahasa Inggeris hari ini pun berasal daripada bahasa purba Jerman yang pernah dituturkan oleh Puak Anglo-Saxon ini.

7. Franks

Bangsa gasar Franks ialah antara bangsa gasar yang berjaya menyatukan wilayah Jerman semula selepas kejatuhan Empayar Rom secara beransur-ansur. Mereka mewujudkan sebuah empayar yang meliputi kawasan Eropah Barat. Pemerintah bangsa Frank yang berjaya melakukan semua ini tidak lain dan tidak bukan ialah Raja Clovis yang berjaya mengalahkan Alamanni yang merupakan gabenor Rom terakhir untuk wilayah Jerman dan juga mengalahkan puak Visigoth Aquitaine. Lagipun Clovis yang ketika itu beragama Kristian Katolik memang dialu-alukan oleh bishop ketika itu sebab perbezaan mazhab Kristian di mana Visigoth mengganut mazhab Arian. Clovis kemudiannya membina pusat pentadbirannya di sebuah pulau kecil di Sungai Seine, di mana pada hari ini Gereja Besar Notre Dame berdiri megah di atas tapak pusat pentadbiran Clovis tersebut di tengah tengah bandaraya Paris kini. Adalah dikatakan nama negara Perancis (France) adalah bersusur galur daripada perkataan “Francia” dalam bahasa Latin yang membawa maksud tanah orang Franks.


Saintis Temui Cara Untuk “Transfer Memory” Kita

Manusia dan haiwan mungkin mempunyai banyak persamaan. Manusia mempunyai otak, dan beruk (macaca nemestrina) misalnya begitu juga.

Lengkap dari segi anggota badan, bulu dan rambut walau bagaimanapun tidak bermakna sama dari segi kemampuan berfikir.

Semua tahu spesis mana antara manusia dan beruk yang pintar. Sementara manusia berkebolehan dalam memajukan hidup, beruk hanya tahu untuk sekadar hidup.

Tetapi dari segi ingatan pula, ada perkara menarik perlu dirungkaikan. Cimpanzi (pan troglodytes) sebagai contohnya mempunyai kebolehan menggunakan batu, daun dan kayu sebagai peralatan untuk memperolehi madu, kacang dan air (Washington University, 2019).

Dan cimpanzi juga mempunyai daya ingatan kerja yang seakan-akan sama dengan manusia (The Conversation, 2019).

Daya ingatan memang penting dalam sebuah kehidupan (untuk manusia), dan merupakan salah satu daripada beberapa jenis ingatan (memori).

Untuk pengetahuan, ingatan terbahagi kepada: jangka pendek (daya ingatan kerja) dan jangka panjang. Cimpanzi mempunyai daya ingatan kerja setaraf dengan manusia yang berusia tujuh tahun.

Tetapi tidak perlu dijelaskanlah bahawa manusia memang hebat dari segi pemikiran dan ingatan. Cuma sejauh manakah kehebatan ini boleh mekar? Apakah had bagi kebolehan manusia ini?

Dan persoalan paling besar: apakah ingatan boleh dipindahkan bagai copy-paste antara-cakera?

Pertama sekali, cakera keras menyimpan kandungan dalam bentuk digital. Otak pula melaksanakan perkara sama tetapi dalam bentuk elektrik dan kimia. Jadi sememangnya pemindahan maklumat tidak mungkin dibuat seperti pemindahan fail dalam cakera.

Tetapi dalam sebuah penyelidikan yang dibuat Universiti California di Los Angeles (UCLA), saintis berjaya memindahkan ingatan dengan menggunakan suntikan RNA.

Pemindahan ingatan ini dibuat pada arnab laut (aplysia californica) yang sebenarnya spesis siput di Lautan Pasifik.

Dalam makmal David Glanzman (UCLA), beberapa ekor arnab laut dir3nj4t dengan arus elektrik.

Kemudian Glanzman pun menyentuh mereka dengan lembut. Dan mereka menutup sifon (suatu anggota) dan insang selama seminit. Arnab laut yang tidak dir3nj4t hanya menutup seketika sahaja selepas disentuh.

Jadi Glanzman pun kemudian mengeluarkan ekstrak RNA daripada sistem saraf arnab laut dir3nj4t. Ekstrak ini kemudian disuntik masuk dalam sistem saraf arnab laut tidak dir3nj4t. Apa yang berlaku?

Arnab laut yang tidak dir3nj4t semuanya menutup anggota mereka selama seminit… sama seperti arnab-arnab laut yang dir3nj4t (McFarling, 2018).

Peranan RNA dalam eksperimen ini ialah menjadi perantara dalam sel membawa arahan dalam bentuk protein daripada DNA.

Eksperimen Glanzman sebenarnya telah memindahkan ingatan antara dua haiwan yang menerima layanan berlainan. Jadi Glanzman mendapati ingatan mereka disimpan dalam nucleus neuron dimana RNA disintesiskan.

Dan eksperimen ini pula adalah untuk membangunkan sebuah pendekatan perubatan yang boleh merawat amnesia atau apa-apa peny4k1t kehilangan memori.

Untuk haiwan seperti arnab laut, ia mungkin tidak melanggar batasan etika. Tetapi eksperimen sama terhadap manusia akan membangkitkan pelbagai jenis pertikaian, yang menyukarkan perkembagan sains (positifnya demi kebaikan dari segi kemanusiaan).

Sungguhpun begitu, dapatan Glanzman menunjukkan potensi bahawa ingatan boleh dipindahkan antara-organisme.

Arnab laut walau bagaimanapun tiada privasi untuk dirisaukan, berbeza dengan manusia. Jika memori dipindahkan, entah sejauh mana yang boleh mempengaruhi pengetahuan seorang manusia tentang orang lain.

Kekuatan dan kelemahan seseorang mungkin tidak penting… tetapi ingatan juga boleh mempengaruhi nasib orang lain, misalnya ahli keluarga terdekat (seperti pengetahuan Individu A tentang isteri sendiri dihantar kepada Individu B).

RUJUKAN:

The Conversation. (2019, Ogos 13). Chimpanzees’ working memory is remarkable similar to our own.

McFarling, U.L. (2018, Mei 14). Memory Transferred between Snails, Challenging Standard Theory of How The Brain Remembers. Scientific American.

Washington University. (2019, Disember 24). Chimpanzees more likely to share tools, teach skills when task is complex. Science Daily.


Bioshock: Kritikan Ke Atas Falsafah Objectivisme Ayn Rand

“Nama saya Andrew Ryan, dan saya ingin bertanya kepada anda satu soalan.

Adakah anda tidak berhak ke atas segala titik peluh anda selama ini?

Tidak! Kata mereka di Washington. Ianya milik orang yang tidak berkemampuan.

Tidak! Kata mereka di Vatican. Ianya milik Tuhan.

Tidak!  Kata mereka di Moscow. Ianya milik semua orang.

Saya dengan berkerasnya menolak semua itu. Saya memilih sesuatu yang berbeza. Saya memilih sesuatu yang mustahil. Saya memilih…. Rapture!

Sebuah bandar di mana seorang artis tidak perlu takut hasil karyanya akan ditapis.

Sebuah bandar di mana seorang saintis tidak perlu dibelenggu oleh pandangan moral masyarakat.

Sebuah bandar di mana seorang yang hebat tidak perlu memikirkan keperluan mereka di bawah.

Dan dengan titik peluh anda sendiri, Rapture adalah bandar untuk anda!”

Mereka yang bukan peminat permainan video selalu dilanda stigma yang permainan video adalah tidak matang dan tidak membawa manafaat. Tapi tahukah anda, terdapat banyak permainan video dengan tema yang berat yang mengajak anda untuk berfikir. Antara yang paling menarik pada pendapat saya adalah mahakarya permainan video, Bioshock.

Kata-kata aluan di atas adalah prolog yang disajikan kepada pemain permainan video Bioshock. Saya tidak tahu bagi anda, tapi bagi saya ketika pertama kali mendengar ucapan dari Andrew Ryan, minda saya yang naif ini berfikir “Wow, hebatnya. Tak sabar nak melihat suasana yang dijanjikan oleh Rapture!” Namun begitu, Rapture hanyalah indah khabar dari rupa. Sebaik sahaja anda berlabuh tiba di bandar Rapture, anda dipaparkan dengan suasana kematian, peperangan dan kebinasaan. Kata-kata Andrew Ryan di atas sebenarnya adalah cerminan kepada falsafah “Objectivism” dari Ayn Rand, dan permainan video Bioshock tidak lain dan tidak bukan adalah satu kritikan kepada falsafah kontroversi dari Ayn Rand.

Siapakah Ayn Rand?

Ayn Rand (nama sebenar Alisa Zinov’yevna Rosenbaum) adalah seorang wanita yahudi yang dilahirkan di St. Petersburg, Rusia pada tahun 1905. Ketika zaman kanak-kanaknya, Ayn Rand menjadi saksi revolusi yang melanda Rusia. Revolusi golongan Bolsheviks yang dipanggil sebagai Revolusi Oktober membawa kepada kebangkitan komunis Soviet Union. Dasar sosialisme yang diamalkan oleh Soviet Union memberi mudarat kepada Ayn Rand dan keluarganya di mana perniagaan ayahnya dirampas oleh pihak kerajaan dan ini memaksa keluarganya berpindah ke semenanjung Crimea dalam keadaan yang miskin. Peristiwa tersebut memberi banyak impak kepada Rand dan menjadi asas kepada pembinaan falsafah “Objectivism” Rand.

Ayn Rand bukanlah kanak-kanak yang biasa. Rand sejak berumur 10 tahun lagi, sudah berjinak-jinak menulis novel dan juga skrip teater. Pada umurnya 16 tahun, die melanjutkan pelajarannya di Universiti Petrograd dalam bidang Pedagogi Sosial. Ketika itulah dia diperkenalkan dengan ahli falsafah terkemuka seperti Aristotle dan Plato yang banyak menjadi inspirasi kepada karyanya di masa akan datang. Ayn Rand menamatkan pengajiannya pada tahun 1924. Selepas tamat pengajian, Rand banyak menulis dan menerbitkan esei di bawah nama penanya Rand. Nama penanya dilengkapkan dengan Ayn, yang diambil dari bahasa Hebrew (“ayin”) yang bermaksud mata.

Dua tahun selepas itu, Rand datang ke Amerika Syarikat untuk melawat saudara-maranya. Ketika di New York, Rand terpegun melihat bangunan pencakar langit di Manhattan dan berhasrat untuk menetap secara tetap di Amerika Syarikat sebagai seorang penulis skrip. Pada hakikatnya, Rand sebenarnya tertarik dengan dasar kapitalisme yang diamalkan Amerika Syarikat. Cogan kata “The land of the free” yang diwarwarkan Amerika Syarikat itu memberi kesan mendalam kepada Ayn Rand yang membenci dasar sosialisme.

Rand kemudian berpindah ke Hollywood, California di mana dia berkenalan dengan seorang pelakon muda Frank O’Connor. Mereka berkahwin pada tahun 1929, dan perkahwinan itu membolehkan Rand diiktiraf sebagai warganegara Amerika Syarikat pada tahun 1931.

Atlas Shrugged dan Falsafah “Objectivisme”

Setelah menjadi warganegara Amerika Syarikat, usaha Rand mula membuahkan hasil. Rand banyak menulis skrip untuk filem dan juga novel. Sepanjang hayatnya, Rand menerbitkan 4 buah novel, 4 buah skrip teater/filem dan beberapa buah cerpen. Namun begitu, dalam banyak-banyak karya Rand, tiada yang dapat memberi impak yang sebegitu besar (baik mahupun buruk), melainkan Atlas Shrugged.

Atlas Shrugged karya Magnum Opus Ayn Rand memaparkan dan mencerminkan falsafah “objectivism” yang dicanangkan oleh Rand. Rand di dalam novel tersebut memaparkan dengan jelas kritikannya ke atas sistem pemerintahan dan ekonomi golongan sosialisme dan menganggap kerajaan dan sistem mengamalkan dasar sosialisme sebagai satu parasit yang mengambil hasil titik peluh golongan cendekiawan dan para industrialis. Rand mengkritik sistem cukai, perlembagaan dan undang-undang kerajaan yang mempunyai unsur-unsur sosialis dan menganggapnya sebagai satu bentuk penindasan terhadap golongan pemikir dan industrialis.

Selepas karya tersebut diterbitkan, ia menjadi asas kepada falsafah “Objectivism” Rand. Rand dalam karya-karya yang seterusnya mencorakkan dengan lebih mendalam dan jelas tentang falsafah yang ingin dibawanya. Falsafah “Objectivism” Rand boleh diringkaskan kepada berikut:

Falsafah Ayn Rand mementingkan bahawa setiap manusia perlu meletakkan kepentingan dirinya sendiri lebih utama berbanding keperluan mereka yang lain. Ayn Rand membayangkan sebuah komuniti di mana setiap orang berusaha untuk diri mereka sendiri tanpa perlu terikat dengan tanggungjawab kepada keluarga, masyarakat, kerajaan dan juga Tuhan.

Rapture: Bandar Impian Rand

Bioshock adalah sebuah permainan video tembak menembak (first-person shooter) yang dibangun dan diaturcarakan oleh Irrational Games (dulu dikenali sebagai 2K Boston) dan diterbitkan oleh 2K Games. Permainan video tersebut diterbitkan pada tahun 2007 dan diiktiraf oleh ramai pengkritik dan peminat sebagai antara permainan video yang terhebat dalam sejarah. Dengan plot yang kompleks dan menarik, rekaan yang imersif dan tema yang mencabar pemikiran, permainan video Bishock dianggap sebagai permainan video yang mengajak pemain untuk berfikir. Permainan video Bioshock meletakkan anda di dalam perspektif protagonis, Jack yang terperangkap di bandar Rapture di kemuncak perang saudara, setelah kapal terbangnya terhempas di lautan Atlantik.

Rapture, merupakan lokasi utama di dalam permainan video Bioshock. Ianya merupakan sebuah bandar utopia hasil visi dan usaha Andrew Ryan dan terletak di dasar lautan Atlantik. Andrew Ryan merupakan watak antagonis dalam permainan video Bioshock. Biografi fiksyen Andrew Ryan direka menyamai dengan Ayn Rand. Malah nama Andrew Ryan juga adalah anagram untuk Ayn Rand (WE R AYN RAND).  Andrew Ryan merupakan seorang ahli perniagaan yang berjaya dan berasal dari Rusia. Ketika kecil beliau menyaksikan sendiri kekejaman komunis Soviet Union dan ia memaksa keluarganya berpindah ke Amerika Syarikat pada tahun 1919. Ryan, seperti Ayn Rand juga tertarik dengan dasar kapitalisme yang diamalkan Amerika Syarikat. Ryan menganggap Amerika Syarikat sebagai benteng terakhir dari dasar sosialisme yang mencengkam berdasarkan pada cogan kata “The Land Of The Free” yang dilaung-laungkan Amerika Syarikat.

Sewaktu era “Great Depression” langkah-langkah “New Deal” yang diambil oleh Presiden Roosevelt memberi kesan kepada Andrew Ryan. Langkah-langkah “New Deal” anjuran Presiden Roosevelt itu mengambil kira dasar sosialisme dan mementingkan golongan-golongan yang tidak berkemampuan serta golongan yang susah. Pelbagai bantuan dan insentif diberikan oleh kerajaan kepada golongan yang susah dan pada masa yang sama kerajaan juga mengenakan kawalan yang lebih ketat kepada golongan usahawan antaranya dengan mengenakan cukai dan tarif yang tinggi, mewujudkan kesatuan pekerja dan menghapuskan sistem matawang berasaskan emas. Langkah-langkah Roosevelt memberi kesan yang negatif kepada usahawan dan para industrialis. Antara yang mendapat kesan adalah ayah Ryan sendiri yang disumbat kedalam penjara kerana enggan membayar cukai.

Peristiwa tersebut membuatkan Ryan beranggapan yang Amerika Syarikat bukanlah lagi “The land of the Free” seperti yang dihebohkan. Prinsip kerajaan Roosevelt yang sosialis dan memberi keutamaan kepada golongan yang susah dan tidak berkemampuan dianggap sebagai satu sistem yang menindas. Ryan menganggap mereka yang tidak berusaha dan mereka yang menerima kebajikan/pertolongan dari kerajaan dan juga kerajaan sendiri sebagai parasit yang memakan hasil titik peluh yang dia usahakan. Ini menyebabkan kebencian yang meluap-luap tersimpan dalam diri Ryan terhadap apa yang dia anggap sebagai kekejaman dan pendindasan dari sistem sosialisme. Pada akhir perang dunia ke-2, dua bom atom yang dijatuhkan di Hiroshima dan Nagasaki menjadi penambah kepada kebencian Ryan. Beliau menganggap bom atom yang dijatuhkan itu adalah tindakan tidak bermoral parasit (dalam kes ini, kerajaan Amerika Syarikat) yang mengambil hasil usaha cendekiawan/para saintis dan menggunakannya untuk mendominasi mereka yang lain. Tindakan Amerika Syarikat dianggap sebagai membelakangi prinsip kebebasan yang dilaungkan selama ini oleh mereka.

Pada penghujung tahun 1945, Ryan memulakan langkah dan mengumpul sumber untuk membina bandar Rapture. Andrew Ryan pada ketika itu adalah hartawan yang memiliki dominasi dalam industri arang batu, pengangkutan kereta api dan juga industri minyak. Dominasi Ryan menjadikannya hartawan yang sangat berjaya dengan kekayaan yang tidak terkira. Ryan kemudiannya menjual semua asetnya dan mengumpul para jurutera untuk membantunya membina Rapture. Ryan membayangkan sebuah bandar di mana komunitinya dianggotai oleh golongan-golongan cendekiawan.  Para cendekiawan bebas untuk mengejar kejayaan mereka sendiri tanpa perlu terbeban dengan tanggungjawab kepada keluarga, masyarakat, kerajaan dan juga Tuhan. Ia adalah sebuah bandar yang sama juga diimpikan oleh Ayn Rand melalui falsafah “Objectivism”. Ketika umurnya baru 35 tahun, bandar Rapture sudah selesai dibina. Takutkan ancaman perang nuklear, bandar tersebut dibina jauh dari sebarang bandar utama dunia dan terlindung dari pandangan orang kebanyakan di dasar lautan Atlantik. Bandar tersebut kemudiannya dipenuhkan oleh golongan-golongan cendekiawan dari berbagai bidang yang dijemput sendiri oleh Andrew Ryan.

Hasil usaha dan impian Ryan menjadi kenyataan. Bermula pada tahun 1948, Rapture mengalami pembangunan pesat. Seperti yang diramalkan Ryan, penduduk di Rapture membina sebuah komuniti yang bebas dan hidup dengan mewah. Penduduk-penduduk di Rapture membina empayar-empayar peniagaan yang hebat dan tidak dapat dibandingkan dengan dunia luar. Tidak ketinggalan, sains dan teknologi di Rapture juga jauh terkedepan berbanding dengan dunia luar. Para saintis dan cendekiawan di Rapture membuat banyak penemuan-penemuan yang mengagumkan lantas meningkatkat taraf hidup penduduk dan komuniti di Rapture. Antaranya penemuan ADAM oleh saintis Dr Brigid Tenenbaum. Penemuan ADAM oleh Tenenbaum membolehkan manipulasi DNA dilakukan dan membawa kepada penciptaan “Plasmids” dan “Gene Tonics” yang memberi kuasa hebat kepada pemakai seperti seorang adiwira. Rapture juga dibina sebagai sebuah bandar mandiri, yang boleh beroperasi sendiri tanpa perlu bantuan dari manusia.

Sisi Gelap Rapture

Rapture pada pandangan orang luar nampak seperti sebuah utopia. Ianya sebuah masyarakat yang sempurna dengan kestabilan politik dan ekonomi dan membawa kepada kemajuan intelek yang tinggi. Disebabkan Rapture hanya dihuni oleh tokoh-tokoh cendekiawan yang hebat, Ryan yakin yang masyarakat di Rapture tidak akan dibebani dengan masalah jenayah dan beliau hanya meletakkan satu sahaja undang undang di Rapture: TIADA HUBUNGAN DENGAN DUNIA LUAR. Sejak penubuhan Rapture sehingga 1958, Rapture tidak mengalami sebarang krisis (jenayah dan juga ekonomi). Setiap penduduk nampak bertoleransi di antara satu sama lain walaupun sebenarnya mereka mengamalkan falsafah “Objectivism” Rand dan lebih mementingkan diri mereka sendiri.

Namun begitu, dasar dan falsafah “Objectivisim” yang hanya mementingkan logik dan asbab tanpa melihat lansung dari segi aspek moral dan kerohanian membawa banyak masalah. Para saintis dan industrialis bebas melakukan apa sahaja demi mengejar keuntungan dan kemajuan tanpa mengambil kira kepentingan orang lain. Anda sebagai pemain boleh melihat sendiri contohnya dalam rekaan permainan. Ketika anda menelusuri bandar Rapture, anda akan dapati Rapture menawarkan mesin layan diri yang berbagai, dari yang menawarkan “Plasmids”, kit pertolongan cemas, dan banyak lagi. Yang teruknya, ada juga mesin layan diri yang menawarkan senjata, peluru dan bahan letupan kepada pemain dan ianya begitu mudah didapati tanpa sebarang seliaan dan kawalan. Konsep pasaran bebas yang dibawa oleh falsafah “Objectivism” menyebabkan senjata begitu mudah dimiliki oleh sesiapa sahaja lantas memarakkan lagi perang saudara yang bakal tercetus.

Saintis dan para cendekiawan juga tidak terkecuali. Disebabkan para saintis bebas untuk mengejar kemajuan dalam penemuan sains dan teknologi tanpa dibelenggu oleh tanggungjawab moral (lebih- lebih lagi Agama) dan pandangan masyarakat, berbagai tanda eksperimen yang tidak berperikemanusiaan dapat ditemui di serata pelusuk Rapture. ADAM yang ditemui oleh Dr Tenenbaum antara contoh yang terbaik. Ketika ADAM ditemui secara semulajadi di dalam perut lintah bulan, ianya sukar untuk diproses secara besar-besaran. Dr Brigid Tenenbaum mendapati yang jika lintah bulan tersebut diimplankan kedalam tubuh kanak-kanak perempuan yang telah diubah genetiknya, tubuh kanak-kanak perempuan tersebut mampu menghasilkan ADAM lebih banyak dari biasa. Namun begitu, saintis biasa, yang tidak berpegang pada falsafah “Objectivism” Rand pastinya tidak akan membuat eksperimen ke atas manusia begitu sahaja, lebih-lebih lagi kepada kanak-kanak. Teatpi, Dr Brigid Tenenbaum yang memegang sepenuhnya falsafah “Objectivism” terus menerus melakukan eksperimen keatas kanak-kanak perempuan untuk menghasilkan ADAM. Dr Brigid Tenenbaum dengan bantuan seorang usahawan, Frank Fontaine menubuhkan “Little Sisters Orphanage”, sebuah rumah anak yatim untuk kanak-kanak perempuan yang sebenarnya merupakan sebuah kilang pemprosesan ADAM.

Masyarakat seperti Rapture adalah masyarakat yang sangat kompetitif. Kerana tiadaya seliaan dari Andrew Ryan, wujudnya jurang ekonomi yang terlalu luas di antara yang kaya dengan yang tidak berkemampuan. Memanglah pada mulanya, penduduk Rapture itu sendiri terdiri daripada golongan-golongan yang bukan calang-calang orangnya. Namun disebabkan tiadanya kekangan peraturan, mahupun kekangan moral, berlakulah pembelotan dan tikam menikam di antara para usahawan dan para cendekiawan. Ini sendiri menyebabkan wujudnya golongan yang tidak berkemampuan hasil dari persaingan yang melampau. Disebabkan oleh falsafah “Objectivism”, mereka yang tidak berkemampuan ini dilupakan terus oleh pentadbir Rapture lantas menyebabkan kemarahan golongan ini yang bakal menjadi pencetus kepada perang saudara.

Perang Saudara

Sewaktu anda sebagai watak protagonist Jack tiba di Rapture. Rapture ketika itu sedang berada di kemuncak perang saudara di antara Andrew Ryan dan juga Atlas. Atlas atau nama sebenarnya Frank Fontaine merupakan seorang pengusaha perindustrian nelayan. Beliau dijemput oleh Andrew Ryan setelah beliau lama memujuk Ryan dan menunjukkan kesungguhannya dan kekagumannya kepada falsafah “Objectivism”. Fontaine secara senyap menjalankan operasi penyeludupan barang-barang haram ke Rapture. Oleh kerana Fontaine menghalang sebarang jual beli dengan dunia luar, barang-barang haram yang dibawa oleh Fontaine mendapat permintaan yang tinggi. Dari situlah, Fontaine mengumpul kekayaannya. Selepas itu, Dr Brigid Tenenbaum yang baru sahaja menemui ADAM, meminta bantuan Fontaine untuk membiayai hasil kajiannya. Dari situlah tertubuhnya Fontaine Futuristics yang bertanggungjawab menghasilkan ADAM secara besar-besaran melalui manipulasi “Little Sister”.

Setelah ADAM dihasilkan secara besar-besaran dan dipasarkan, penduduk Rapture berpusu-pusu untuk mendapatkan ADAM. Permintaan kepada ADAM melangkaui jangkaan. Frank Fontaine menggajikan Yi Suchong (seorang doktor perubatan dan pakar genetik) untuk membantunya mencipta “Plasmids” dan juga “Gene Tonics”.  Hasil ciptaan tersebut menyebabkan budaya penggunaan ADAM dan “Plasmids” meledak. Banyak industri-industri kecil mula menggunakan “Plasmids” dalam operasi harian mereka sehingga adanya kejuaraan tenis yang menggunapakai “Plasmids Telekinesis” sebagai kaedah utama pertandingan. Ade juga perusahaan-perusahaan kecil yang memberi sampel “Plasmid” secara percuma. Permintaan yang tinggi terhadapa ADAM dan Plasmids ini menaikkan status dan kekayaan Fontaine menyamai Andrew Ryan. Malah, ada yang sudah menganggap Fontaine lebih layak memerintah berbanding Ryan. Perkara inilah yang membuatkan wujudnya sifat tidak senang di antara mereka berdua.

Frank Fontaine mula bijak mengambil langkah. Bertentangan dengan prinsip Andrew Ryan, Frank Fontaine mewujudkan pusat-pusat kebajikan. Antaranya adalah “Fontaine’s Home for the Poor” dan “Little Sisters Orphanage”. Kedua-dua pusat kebajikan ini menarik perhatian golongan-golongan pertengahan dan golongan-golongan yang tidak berkemampuan untuk menyokong Fontaine. Namun begitu, kebanyakan penduduk Rapture tidak sedar akan muslihat di sebalik tindakan Fontaine. Fontaine sebenarnya menjadikan dua institusi ini sebagai pemampan kuasa dan pengaruhnya. “Fontaine’s Home for the Poor” sebenarnya adalah pusat merekrut tentera yang akan berkhidmat untuk Frank. Mereka yang memasuki pusat kebajikan ini akan melalui ujikaji dengan “plasmids” yang dikhususkan untuk tujuan ketenteraan. Mereka yang melalui ujikaji ini dipanggil “Splicers”, tentera yang bakal berkhidmat untuk Frank Fontaine. Disebabkan oleh ujikaji yang tidak berperikemanusiaan, dan kesan buruk dari penggunaan ADAM yang berterusan, kebanyakan Splicers boleh dikategorikan sebagai gila dan mengalami masalah psikologi yang teruk.

Andrew Ryan yang mula melihat kedudukannya tercabar, secara terang-terangannya memerangi Frank Fontaine. Ryan menghantar pasukan keselamatannya untuk mencari dan menghapuskan kegiatan penyeludupan Frank. Usaha Ryan berhasil di mana dia berjaya mematahkan kegiatan penyeludupan dan membunuh Frank Fontaine. Namun begitu, pada hakikatnya, Frank Fontaine memalsukan kematiannya, menukar namanya kepada Atlas lantas bersembunyi sambil menunggu masa yang sesuai. Sebagai Atlas, Frank meluaskan lagi pengaruhnya sebagai pejuang golongan kelas pertengahan dan mereka yang tidak berkemampuan. Berbagai poster “Who is Atlas?” ditampal di serata Rapture untuk meraih lebih banyak sokongan penduduk. Frank juga membentuk kerjasama dengan banduan penjara dan golongan penjenayah yang telah dihukum oleh Ryan. Dalam diam, usaha Frank menyemarakkan lagi api revolusi kelas pertengahan dan bakal mencetuskan perang saudara.

Pada petang tahun baru 1959, Frank mula mengorak langkah. Frank menghantar “Splicers” nya ke “Kashmir Restaurant” yang ketika itu sedang menjamu tetamunya dalam sebuah parti tahun baru. Kedatangan “splicers” secara mengejut menyebabkan suasana parti bertukar menjadi medan peperangan. Ramai yang terkorban antaranya kekasih Andrew Ryan sendiri. Peristiwa ini menjadi pemulaan kepada sebuah perang saudara. Selepas peristiwa tersebut, banyak pertempuran berlaku di antara “splicers” dan pasukan keselamatan Andrew Ryan sehingga melibatkan orang awam. Suasana peperangan yang berterusan dan juga penyertaan dari kelas pertengahan menyemarakkan lagi perang saudara tersebut menyebabkan Rapture jatuh ke kebinasaan.

Rumusan

Bioshock adalah satu kritikan sosial kepada falsafah “Objectivism” Ayn Rand. Satu masyarakat yang hanya mementingkan diri mereka sendiri tanpa mengambil kira moral dan tanggungjawab bersama tidak mampu wujud. Ianya adalah satu angan-angan yang nampak ideal pada pemikiran, tapi sebenarnya penuh kelemahan dari segi praktikalitinya. Falsafah yang Andrew Ryan percayai itu walaupun membantunya membina Rapture, ianya juga menjadi penyebab utama kejatuhannya. Kita sebagai orang Islam sendiri, digalakkan hidup bermasyarakat. Setiap orang Islam mempunyai hak ke atas yang lain dan perlu menunaikan hak saudara yang lain. Bioshock mengajak kita berfikir dengan sendirinya kesan buruk apabila seorang manusia hanya mementingkan diri mereka sendiri tanpa dibelenggu tanggungjawab moral, masyarakat dan juga agama. Jika penduduk di Rapture, mengamalkan dasar-dasar Islam, sudah pasti, pengakhirannya akan berbeza.

Nota kaki: Saya harap tiada lagilah selepas ini yang kata permainan video hanyalah untuk mereka yang tidak matang.

Rujukan:


Happy Aphelion Day

Masih ingat lagi peristiwa bumi berada pada kedudukan Perihelion yang berlaku pada 04 Januari 2017 yang lepas ?

ketika itu , bumi berapa pada kedudukan paling hampir dengan matahari .

Pada hari ini pula iaitu 04 Julai 2017  ,

berlaku keadaan sebaliknya apabila kedududukan bumi berada pada kedudukan paling jauh dari matahari .

Bagaimana kedudukan Perihelion dan Aphelion boleh berlaku ? .

Untuk pengetahuan ,

Orbit bumi semasa mengelilingi matahari bukanlah berbentuk bulat sempurna tetapi ia berbentuk elips.

Keadaan ini mengakibatkan jarak antara bumi dan matahari sentiasa berubah ubah

Ada kalanya bumi berada pada kedudukan paling hampir dengan matahari .

Ada kalanya bumi berada pada kedudukan paling jauh dari matahari .

Titik bumi berada paling hampir dengan matahari dipanggil sebagai titik perihelion

manakala ,

Titik bumi berada paling jauh dari matahari pula dipanggil sebagai titik aphelion .

Jarak Ketika Perihelion dan Aphelion :

– Purata Jarak Perihelion :
147098074 KM .
* boleh mencapai sehingga ;
147112452 KM .

– Purata Jarak Aphelion :
152097701 KM .
* boleh mencapai sehingga ;
152112126 KM .

untuk tahun 2017 ini ,
Jarak bumi ketika Aphelion adalah sekitar :

152092505 KM
..

Kesan ketika Aphelion dan perihelion :

antara kesan yang boleh dilihat adalah Perubahan saiz piringan matahari .

Ketika aphelion hari ini , saiz matahari akan kelihatan kecil sedikit berbanding ketika perihelion.

Perubahan dapat dilihat jika kita bandingkan saiz piringan matahari ketika bumi berada pada kedudukan perihelion dengan bumi berada pada kedudukan aphelion .

AWAS !!

Cerapan matahari boleh dilakukan dengan menggunakan alat bantu optik berserta

” solar filter ”  .

Jangan lihat matahari secara langsung dengan hanya menggunakan mata kasar kerana boleh menyebabkan kerosakan pada mata .

Selain perubahan saiz piringan matahari , adakah kita akan merasakan kesan yang buruk ?

kita dibumi tidak akan merasakan kesan yang buruk memandangkan

perubahan jarak bumi dengan matahari yang hanya beberapa peratus sahaja ketika perihelion dan aphelion tidak cukup untuk  menyebabkan perubahan yang terlalu signifikan .

Wallahu A’lam .

Sekian . .

“Majulah Falak Untuk Ummah”


Orang Malaysia Ada Keupayaan Menguasai Pelbagai Bahasa

Orang Malaysia sebenarnya berpotensi besar untuk jadi “multilingual” (mahir 3-6 bahasa) malah boleh jadi “polyglot” atau “hyperglot” (mahir 10-20 bahasa). Sebab kita dari kecil dah didedahkan kepada pelbagai bahasa dari rumpun etnik yang berbeza, otak kita lebih mudah adapt kepada bahasa asing berbanding warga negara lain. Lainlah kalau kau membesar di Canada atau Australia jadi kau hanya pandai bahasa Anglais saja.

Dengan menjadikan Bahasa Melayu sebagai bahasa kebangsaan, kita dah boleh menguasai Bahasa Indonesia. Kalau dah pandai Bahasa Melayu dan Bahasa Indonesia, bolehlah kita nak perhalusi lagi penguasaan kita terhadap bahasa-bahasa serumpun lain seperti Basa Jawa, Baso Minangkabau atau Basa Sunda.

Lepas tu cuba kau orang belajar Bahasa Vietnam dan Bahasa Filipino (Tagalog) pula. Dua bahasa ni mempunyai tatabahasa yang hampir sama dengan Bahasa Melayu, dan dua bahasa ni pun guna tulisan Rumi (Latin), tak perlu pening nak hafal huruf baru. Contohnya ayat Bahasa Vietnam “Malaysia là một quốc gia quân chủ lập hiến liên bang tại Đông Nam Á”. Là = ialah, một = satu, quốc gia = negara, quân chủ = raja, lập hiến = berperlembagaan, liên bang = persekutuan, tại = di, Đông Nam Á = Asia Tenggara. Nampak?

Bahasa Thai susah sikit dari segi nak hafal huruf dia yang banyak dan berbelit-belit (42 konsonan dan 28 vokal) dan juga tatabahasa dia yang unik, tapi tak salah kalau nak try terutamanya ko orang Utara yang mungkin ada interaksi sikit-sikit dengan orang Siam.

Kalau ko rasa bahasa Asia Tenggara ni tak cukup class, dan ko pulak pandai Bahasa Inggeris, maka belajarlah bahasa-bahasa Eropah. Selalu orang nak belajar Perancis dahulu, konon élégant gitu. Tapi sebenarnya Bahasa Jerman punya tatabahasa lagi dekat dengan Bahasa Inggeris, sebab kedua-dua dikategorikan sebagai “Germanic Languages”, daripada rumpun yang sama. Kalau larat, belajar Bahasa Belanda sekali sebab dah dekat sangat dengan Jerman. Kalau dah alang-alang belajar Perancis, belajar sekali Bahasa Itali dan Sepanyol, dan kalau larat, Portugis sekali. Sebab keempat-empat ni “Romance Languages”, dari segi kosa kata dan tatabahasa hampir sama.

Kalau ko bertuah dapat belajar Mandarin dari kecil, jangan melepaskan peluang belajar Bahasa Korea dan Jepun. Majoriti kosa kata Bahasa Korea dan Jepun berasal daripada Bahasa Cina, dan penutur Bahasa Cina ada kelebihan untuk menguasai tulisan Jepun bernama Kanji. Tapi Bahasa Korea dan Jepun dari segi tatabahasa sangat sangat berbeza dengan Bahasa Cina, kadang-kadang penutur Bahasa Melayu lagi cepat nak tangkap berbanding penutur Bahasa Cina.

Kalau dah belajar Jepun, belajarlah Korea, kalau belajar Korea, belajarlah Jepun, sebab dua bahasa punya tatabahasa dah macam fotostat. Contohnya ayat “saya mau makan dedak”, dalam Jepun jadi “私はふすまを食べたい” (watashi wa fusuma o tabetai) dan dalam Korea jadi “나는 밀기울을 먹고 싶다” (naneun milgiul-eul meoggo sipda). Prinsip dia sama iaitu ayatnya susun mengikut [kata ganti nama] [kata nama] [kata kerja]. Malah fungsi は (wa) dan 은/는 (eun/neun), を dan 을/를 (eul/reul), dan たい (-tai) dan 고 싶다 (-go sipda) adalah sama.

Kalau ko mengaji dari kecil dan mempunyai asas yang kuat dalam Bahasa Arab, maka bolehlah menjadikan Bahasa Arab sebagai bahasa asing yang pertama untuk dipelajari. Kalau dah boleh menguasai Arab, cubalah mencabar diri belajar Bahasa Hebrew pula. Bahasa Hebrew banyak berkongsi kosa kata dengan Arab sebab dua-dua pun “Semitic Languages”, huruf mereka sepadan, “malik” (ملك) tu “melekh” (מלך) dalam Bahasa Hebrew, “lisan” (لسان) pula jadi “lashon” (לשון). Dan dua-dua pun tak letak tanda baca, menjadikan dua bahasa ni bahasa yang paling mencabar.

Bahasa Turki pun satu pilihan yang bagus, mudah dipelajari. Cuma dia tak ada kaitan sangat dengan Bahasa Arab, tatabahasa pun lebih mirip Bahasa Korea dan Jepun.

Tengok dah berapa banyak bahasa yang kau orang boleh kuasai? Tinggal kau orang nak belajar atau tidak saja. Kalau tak nak pergi kelas pun berlambak buku dan laman web, tutorial YouTube untuk kau orang belajar bahasa. Tapi nak kuasai sesuatu bahasa sekadar hafal silibus tak cukup, kau orang kena “immerse” dalam bahasa itu dengan mengelilingi diri dengan bacaan dan hiburan dalam bahasa yang kau orang belajar.

Dalam 16 bahasa yang den belajar (yang betul-betul mahir cuma 6, yang lain masih dalam proses belajar), tak ada satu pun dari kalangan “Indic Languages” (Bahasa-bahasa India seperti Hindi, Punjabi, Tamil, Malayalam, Telugu, Bengali), sebab den memang tak minat cerita Hindustan atau cerita Tamil, jadi tak ada dorongan untuk belajar. Jadi soal yang paling penting ialah mengenalpasti bahasa apa yang kau oorang betul-betul minat, yang kau orang betul-betul selesa untuk bercakap dan dengar hari-hari, supaya kau orang boleh beristiqomah dalam proses pelajaran.

Atas permintaan ramai den bagi tips macam mana bermula untuk menguasai banyak bahasa, nanti kalau ada peluang den kongsi tips bagaimana nak belajar banyak bahasa secara serentak.


Sultan Abdullah: YDPA Berjiwa Rakyat

Tidak lama lagi, Malaysia bakal menyaksikan upacara pertabalan Yang di-Pertuan Agong Ke-16 yang juga Sultan Pahang yang keenam, DYMM Al-Sultan Abdullah Ri’ayatuddin Al-Mustafa Billah Shah ibni Almarhum Sultan Haji Ahmad Shah Al-Musta’in Billah.

Bagi peminat dunia sukan terutama sukan bola sepak, pasti sudah masak dengan peranan yang pernah dipegang baginda termasuk Presiden Persatuan Bola Sepak Malaysia (FAM) dan Ahli Majlis FIFA (2015-2019). Tetapi baginda lebih daripada itu dan menjadi kesayangan rakyat jelata tanpa mengira agama, bangsa mahupun fahaman politik.

Sultan Abdullah diputerakan pada 30 Julai 1959 di Istana Mangga Tunggal, Pekan, Pahang. Baginda merupakan anak keempat dari lapan adik-beradik dan merupakan putera pertama Almarhum Sultan Ahmad Shah dan Tengku Ampuan Afzan. Baginda mendapat pendidikan awal di Sekolah Ahmad, Pekan, Sekolah Kebangsaan St Thomas dan Sekolah Menengah St Thomas di mana kedua-dua sekolah berkenaan terletak di Kuantan.

Salah seorang guru baginda di Sekolah Menengah St Thomas, Arunandy Subramaniam, 69, menggambarkan baginda sebagai seorang pelajar yang berhemah tinggi, berbudi bahasa dan menghormati orang lain. Menurutnya, tidak wujud istilah perbezaan darjat walaupun Sultan Abdullah ketika itu merupakan pewaris takhta Kesultanan Pahang.

Masih segar di ingatannya semasa baginda menjadi ketua kelas Tingkatan Satu, baginda mencatatkan nama rakan-rakannya di papan hitam kerana berbuat bising. Tetapi sebaik melihat beliau, Sultan Abdullah segera memadamkan nama-nama itu dari papan hitam. Apabila ditanya mengapa baginda berbuat demikian, Sultan Abdullah menjawab baginda tidak mahu sesiapapun dihukum kerana berbuat bising.

Semasa di bangku sekolah, baginda juga aktif dalam bidang sukan terutama hoki dan bola sepak sebagai penyerang. Menurut Arunandy, jika Sultan Abdullah tidak menjadi pewaris takhta, baginda sudah pasti akan mempunyai karier sebagai ahli sukan yang hebat. Dan walaupun selepas berpuluh tahun berlalu termasuk apabila beliau menjadi guru pendidikan jasmani di sebuah sekolah antarabangsa di Bukit Damansara pada tahun 2016, sifat dan keperibadian Sultan Abdullah yang dikenali Arunandy masih kekal sehingga hari ini.

Bagi yang pernah melihat gambar pertemuan baginda dengan Datuk Abd Mutalib Mohd Ali di Masjid Sultan Haji Ahmad Shah, Pekan pada 16 Januari lepas, pasti sedia maklum bahawa Datuk Abd Mutalib ini sebenarnya merupakan guru agama baginda. Beliau juga pernah berkhidmat sebagai Timbalan Yang Dipertua Pertama Majlis Ugama Islam dan Adat Resam Melayu Pahang (MUIP).

Selain sebagai guru agama baginda, beliau merupakan rakan muzakarah Sultan Abdullah berkenaan ilmu agama dari 1991 hingga 2000. Menurut Datuk Abd Mutalib, muzakarah ini selalunya diadakan apabila baginda bersemayam di istana di Pekan dan berlangsung antara setengah jam hingga sejam. Sultan Abdullah juga menunjukkan minat terhadap tulisan jawi kerana pada satu masa dahulu, ia digunakan secara meluas dalam banyak urusan termasuk urusan dengan pihak British. Berikutan itu, majlis perbandaran dan daerah Pahang dititah agar menggunakan tulisan jawi pada setiap papan tanda mereka.

Berkisar
tentang pertemuan 16 Januari itu, Datuk Abd Mutalib merasa tersentuh apabila
baginda sanggup mengenepikan protokol formal demi menunjukkan rasa hormat
terhadapnya. Walaupun mempunyai kenderaan khas, Sultan Abdullah tetap menolak
kerusi roda beliau ke khemah jamuan dan berulang kali mengungkapkan ‘Ini tuan
guru saya’ sambil memperkenalkan Datuk Abd Mutalib kepada khalayak awam.
Menurut beliau, didikan agama yang diterima baginda sejak dari kecil bukan saja
menjadikan Sultan Abdullah tawaduk tetapi juga mencorakkan hubungan baginda
dengan rakyat yang bersifat mesra masyarakat.

Sultan Abdullah kemudiannya melanjutkan pelajaran ke luar negara dengan Aldenham School di Elstree, Hertfordshire (1975-1978), Kolej Davis, London (1978-1979), Akademi Tentera Diraja Sandhurst (1979-1980), Kolej Worcester, Oxford dan Kolej Ratu Elizabeth sebagai alma mater baginda. Di Kolej Ratu Elizabeth inilah, baginda menerima Diploma Diplomasi dan Hubungan Antarabangsa pada tahun 1981.

Tatkala baginda berada di luar negara, Sultan Abdullah juga diangkat sebagai Tengku Mahkota Pahang pada tahun 1977 dan Pemangku Sultan Pahang buat kali pertama pada tahun 1979. Dari April 1979 hingga April 1984, baginda menjadi Pemangku Sultan Pahang semasa ayahanda baginda, Almarhum Sultan Haji Ahmad bergelar Yang di-Pertuan Agong.

Apabila keadaan kesihatan ayahandanya semakin merosot pada tahun 2016, Sultan Abdullah kemudiannya menjadi Pemangku Sultan Pahang buat kali kedua pada tahun sama sehinggalah baginda menaiki takhta sebagai Sultan Pahang pada tahun 2019. Pada Januari lepas, baginda menaiki takhta sebagai Sultan Pahang selepas Almarhum Sultan Haji Ahmad turun takhta atas sebab kesihatan.

Upacara yang berlangsung di Istana Abu Bakar itu menyaksikan baginda diberi gelaran Al-Sultan Abdullah Ri’ayatuddin Al-Mustafa Billah Shah ibni Almarhum Sultan Haji Ahmad Shah Al-Musta’in Billah dengan Tengku Puan Pahang, Tunku Azizah Aminah Maimunah Iskandariah Binti Almarhum Sultan Iskandar kini bergelar Tengku Ampuan Pahang.

Pada tanggal 24 Januari 2019, Majlis Raja-Raja Melayu memilih Sultan Abdullah sebagai Yang di-Pertuan Agong Ke-16 menggantikan Sultan Kelantan, Sultan Muhammad V. Baginda mengangkat sumpah sebagai Yang di-Pertuan Agong pada 31 Januari 2019. Majlis Raja-Raja Melayu juga memilih Sultan Perak, Sultan Nazrin Muizzuddin Shah sebagai Timbalan Yang di-Pertuan Agong.

Berikutan perlantikan baginda sebagai Yang di-Pertuan Agong, Tengku Hassanal Ibrahim Alam Shah diangkat sebagai Tengku Mahkota Pahang yang baru dan menjadi Pemangku Sultan Pahang pada 29 Januari 2019. Memandangkan Tengku Hassanal Ibrahim masih lagi menuntut di Akademi Tentera Diraja Sandhurst, tugasnya sebagai pemangku raja dibantu oleh Majlis Jumaah Pangkuan Diraja Negeri Pahang yang dipengerusikan oleh bapa saudara baginda merangkap adinda Sultan Pahang, Tengku Abdul Rahman Ibni Sultan Haji Ahmad Shah dari 15 Februari 2019 hingga 15 Disember 2019.

Menerusi perkahwinan Sultan Abdullah dengan Tunku Azizah pada Mac 1986, pasangan ini dikurniakan enam cahaya mata iaitu empat putera dan dua puteri. Sementara menerusi perkahwinan keduanya dengan bekas pelakon Julia Rais pada tahun 1991, mereka dikurniakan tiga puteri.

Sebelum menimang cahaya mata, Sultan Abdullah dan Tunku Azizah turut mengambil seorang anak angkat iaitu Tengku Amir Nasser Ibrahim bin Tengku Arif Bendahara Ibrahim pada tahun 1987. Tengku Amir Nasser merupakan putera bongsu Almarhum Tengku Arif Bendahara Ibrahim dengan isteri ketiganya, Czarina Abdullah.

Minat baginda dalam dunia sukan sejak dari kecil diterjemahkan menerusi kepimpinannya dalam beberapa organisasi sukan terutama bola sepak. Selain pernah menjawat jawatan Timbalan Presiden dan Presiden FAM serta Ahli Majlis FIFA, baginda juga pernah menjadi Timbalan Pengerusi Persekutuan Bola Sepak Asia (AFC), Pengerusi Jawatankuasa Penganjur Piala Asia 2015 dan Pengerusi Jawatankuasa Pembangunan AFC.

Salah seorang rakan baik baginda merangkap Ketua Pegawai Eksekutif (CEO) CIMB, Tengku Dato Seri Zafrul Tengku Abdul Aziz mendedahkan baginda juga sebenarnya merupakan peminat setia Arsenal dan sentiasa mencari kesempatan menonton perlawanan bola sepak dengan antara perlawanan yang ditonton bersama ialah final Piala Dunia 2018 di Stadium Luzhniki, Moscow. Tengku Zafrul turut mengakui Sultan Abdullah sebagai seorang rakan yang baik dan berusaha mencari masa bersama rakan-rakannya termasuk mengadakan pertemuan sebanyak tiga kali sebulan di sebalik kesibukannya sebagai ketua negara.

Selain sukan bola sepak, baginda juga aktif dalam sukan polo. Ini didedahkan rakan baik merangkap pemain polo Datuk Hata Ali, 73. Menurut beliau, sikap keterbukaan dan profesionalisme Sultan Abdullah di atas padang menjadikannya dihormati oleh rakan dan lawan termasuk bersedia mengetepikan soal protokol dan suka bersaing secara sihat.

Menurut Datuk Hata, minat baginda ini dikatakan bermula selepas mengikut ayahandanya, Almarhum Sultan Haji Ahmad ke padang-padang polo dan turut mencambahkan persahabatan mereka berikutan kedua-duanya sentiasa bertemu dalam perlawanan polo. Selain aktif bermain dalam negara, Sultan Abdullah juga aktif bermain polo di luar negara termasuk pernah bermain bersama Prince of Wales, Putera Charles. Di samping aktif sebagai pemain polo, baginda juga merupakan Presiden Persatuan Polo Diraja Malaysia (RMPA) dan Kelab Polo Diraja Pahang (RPPC).

Namun, minatnya terhadap dunia sukan sama hanyalah sekelumit berbanding soal hati-hati yang tersentuh dengan kebaikan yang ditunjukkan baginda sebagai pemerintah yang mencintai rakyatnya. Sudah pasti ramai membaca kisah mangsa kemalangan di Putrajaya yang menjadi tular bulan lepas apabila dia dibantu oleh Sultan Abdullah semasa dalam perjalanan ke Istana Melawati, Putrajaya untuk menghadiri sesi pra-mesyuarat kabinet bersama Perdana Menteri, Tun Dr Mahathir Mohamad.

Mungkin ada yang menganggap ini sesuatu yang baru tetapi menurut pegawai khas dan protokol baginda, Datuk Abdul Rahman Endut, sudah menjadi tabiat baginda memerhatikan persekitaran sekeliling apabila mengembara ke sesebuah tempat.

Bukan sekali rombongan baginda menghentikan kenderaan untuk membantu mangsa kemalangan termasuk mangsa kemalangan jalan raya di Lebuhraya Pantai Timur berhampiran Lipis. Menurut Datuk Abdul Rahman, apabila mereka melalui kawasan kemalangan, baginda mengarahkan rombongan kenderaan dihentikan untuk meninjau apa yang berlaku dan melihat apa bentuk bantuan yang boleh dihulur.

Jika ada mangsa memerlukan rawatan kecemasan dan perlu dibawa ke hospital, baginda tidak keberatan mengarahkan ambulans rombongan diiringi oleh seorang pengiring motosikal membawa mangsa ke hospital. Ada ketikanya, baginda juga meminta salinan laporan kemalangan dan kesihatan mangsa dari polis dan hospital bagi melihat status mangsa dan menentukan apa lagi bentuk bantuan yang harus dihulurkan. Jika ada yang memerlukan rawatan segera termasuk melibatkan pembayaran, Sultan Abdullah tidak lokek melunaskan kos bayaran bagi memastikan mangsa kembali pulih seperti sedia kala.

Datuk Abdul Rahman yang sudah berkhidmat dengan Sultan Abdullah selama 45 tahun termasuk semasa baginda menjadi Tengku Mahkota Pahang turut menceritakan imej baginda yang tular membeli makanan segera KFC di restoran KFC di Temerloh bukanlah satu perkara yang baru. Ini kerana tabiat ini sudah menjadi tabiat baginda yang bermula sejak zamannya sebagai pelajar di Britain.

Justeru, jika ada yang melihat Sultan Abdullah dan kaum kerabat terdekatnya makan di restoran McDonald’s di Kuantan dan Pekan, maka itu merupakan satu pemandangan biasa. Nilai-nilai sebegini dianggap sudah sebati dengan penduduk Pahang yang arif dengan kesungguhannya mendekati rakyat.

Menurut Datuk Abdul Rahman lagi, jika baginda membaca artikel kesusahan rakyat di media massa atau menerusi aduan bila bertemu dengan rakyat, selalunya semua aduan ini akan disalurkan dalam satu kumpulan WhatsApp terdiri daripada setiausaha sulit baginda dan pegawai-pegawai MUIP. Mereka akan diarah menyiasat kesahihan aduan yang dibentangkan baginda dan menyediakan bantuan kepada pihak yang berkenaan.

Sultan Abdullah juga mahukan satu laporan berkenaan aduan itu dihantar kepadanya. Tambahnya, “Apabila Tuanku bertemu dengan rakyat, baginda tidak terlalu menekankan protokol. Tidak kira dari mana asal-usul si pengadu atau apa masalah yang dihadapi, baginda akan membantu mereka. Menurut pengetahuan baginda, bila orang mengadukan masalah kepadanya, baginda mahukan ia diselesaikan dalam hari yang sama.”

RUJUKAN:

1.
Ishak, Amin Redzuan. (2019). Al-Sultan Abdullah tawaduk, pandang tinggi jasa
‘tok guru’. Berita Harian. https://www.bharian.com.my/berita/nasional/2019/07/589280/al-sultan-abdullah-tawaduk-pandang-tinggi-jasa-tok-guru

2.
Bernama. (2019). Al Sultan Abdullah pencetus inspirasi bola sepak Malaysia,
Asia – AFC. Astro Awani. http://www.astroawani.com/berita-sukan/al-sultan-abdullah-pencetus-inspirasi-bola-sepak-malaysia-asia-afc-203049

3.
Bernama. (2019). Satu penghormatan besar didik Al-Sultan Abdullah, kata bekas
guru. Astro Awani. http://www.astroawani.com/berita-malaysia/satu-penghormatan-besar-didik-al-sultan-abdullah-kata-bekas-guru-213061

4.
Bernama. (2019). Sultan Abdullah sering bertanya khabar rakan – Tengku Zafrul.
Astro Awani. http://www.astroawani.com/berita-malaysia/sultan-abdullah-sering-bertanya-khabar-rakan-tengku-zafrul-213224

5.
Bernama. (2019). When he plays polo, Al-Sultan Abdullah is just himself. New
Straits Times. https://www.nst.com.my/news/nation/2019/07/506607/when-he-plays-polo-al-sultan-abdullah-just-himself

6.
The Star. (2019). King’s humility wins accolades from the rakyat. https://www.thestar.com.my/news/nation/2019/07/25/kings-humility-wins-accolades-from-all-walks-of-life/


Rusia: Bagaimana Tsar Russia Boleh Berdiri?

Rusia pada zaman prasejarah (sekitar 40,000 tahun lalu) hanyalah terdiri dari kawasan tundra di utara dan padang rumput di selatan Rusia. Ketika itu tidak ada sebarang kehadiran manusia bermigrasi dan menetap di utara Eurasia. Namun selatan Rusia menjadi rumah kepada para penggembala yang nomad kerana padang rumput yang tumbuh meliar menjadi rezeki ternakan mereka meragut.

Masuk abad ke-7 Masihi, peristiwa migrasi besar-besaran dari Eropah Timur berlaku. Kaum yang melakukan migrasi ini adalah kaum Slav, yang kemudian melahirkan orang Rusia pada abad ini.

Kaum Slav dahulu berpecah kepada 3 buah puak: Slav Barat, Slav Selatan, dan Slav Timur. Slav Timur adalah puak yang bermigrasi ke kawasan barat Rusia. Migrasi Slav Timur berpecah kepada 2 gelombang:

1. Migrasi dari Kiev, Ukrain ke kota Suzdal dan Murom.
2. Migrasi dari Polotsk, Belarus ke kota Novgorod dan Rostov.

Slav Timur kemudian menjadi kaum dominan memenuhi barat Rusia dan perlahan-lahan berhubung dengan kaum asal berbahasa Finno-Ugric seperti kaum Merya, Muromian, dan Meshchera.

KIEVAN RUS’ (882 – 1223)

Selepas migrasi, pada abad ke-9 Masihi, kaum Slav Timur atau Varangian (gelaran bagi orang Rom) menubuhkan kerajaan pertama mereka iaitu Kievan Rus’ dan menguasai lembah sungai Dnieper. Kerajaan yang terdiri dari gabungan negeri-negeri Principality (kerajaan yang diperintah oleh putera) ini diperintah oleh Dinasti Rurik, dinasti pertama yang menyatukan seluruh negeri kaum Varangian.

Dengan penguasaan Sungai Dnieper yang strategik bagi kerajaan-kerajaan di Eropah Timur, Rus’ dapat menguasai perdagangan bulu, lilin, dan hamba yang menghubungkan dari kerajaan-kerajaan Scandinavia hingga Empayar Byzantine.

Pada akhir abad ke-10 Masihi, tentera kaum Norse yang terlibat dalam peperαngan di Konstantinopel tiba di Rus’ sebagai pelarian, kemudian menjadi sebahagian dari rakyat Rus’. Ini secara tidak langsung penyebaran ajaran Kristian berlaku. Walaupun Empayar Byzantine tidak bertahan lama akibat perαng berterusan, Rus’ peroleh budaya Byzantine untuk membangunkan kerajaannya.

Sebaran ajaran Kristian berkembang dengan pesat dalam Rus’ sehinggalah mazhab baru diperkenalkan iaitu Orthodoks Timur yang mempunyai gabungan budaya Byzantine dan Slav. tahun 988, Kristianisasi besar-besaran diadakan secara rasmi oleh putera Vladimir I (pemerintah Rus pada 980 hingga 1015) dengan membaptiskan rakyatnya.

Masuk abad ke-11 Masihi, ketika Yaroslav The Wise memerintah Rus’, kerajaan mengalami fasa kegemilangan dari segi ekonomi pertanian dan kesusasteraan. Namun ancaman baru bakal tiba apabila kaum nomad Turki bernama Kipchaks menguasai padang rumput selatan Rusia pada akhir abad ke-11 Masihi.

Turki Kipchaks menubuhkan kerajaan sementara sepanjang Laut Hitam dan memulakan invasi di selatan Rus’. Tentera Rus’ cuba mematahkan serαngan Turki Kipchaks namun mereka tiada harapan untuk mempertahankan selatan Rus’. Rakyat Rus’ yang ketakutan terpaksa bermigrasi ke kawasan utara yang lebat dengan hutan iaitu Zalesye. Walaupun selatan Rus’ teruk diserang, namun Rus’ berjaya juga mematahkan invasi Turki Kipchaks.

Masuk fasa akhir pemerintahan kerajaan persekutuan Rusia kuno pertama ini, Kievan Rus’ akhirnya berpecah kepada kerajaan kecil akibat konflik dalaman antara para pemerintah negeri. Rus’ berpecah kepada 3 kerajaan: Vladimir-Suzdal di timur laut Rus’, Novgorod di utara Rus’, dan Halych-Volhynia di barat daya Rus’.

INVASI MONGOL TERHADAP RUS’ (1223 – 1480)

Tahun 1223, kerajaan Varangian selatan diserαng oleh tentera berkuda Mongol di Sungai Kalka dan kemudian tumbang. Sekitar tahun 1237-1238, kaum Mongol membedil kota Vladimir dan kota lain yang bertempat di timur laut Rusia, kemudian bala tentera Mongol menuju ke Poland dan Hungary. Hampir seluruh kerajaan-kerajaan kecil Rusia tumbang di tangan Mongol kecuali kerajaan republik Novgorod kerana diserap masuk dalam Liga Hanseatik, iaitu persekutuan kerajaan Utara Eropah yang fokuskan perdagangan.

Akibat dari invasi Mongol adalah kehancuran kota-kota kuno yang pernah gemilang pada Zaman Rus’. Kota-kota baru dibina seperti Moscow, Tver, dan Nizhny Novgorod. Mongol menguasai jajahan Rusia dan meminta ufti dari putera-putera Rusia yang diberi peluang memerintah kerajaan mereka seperti biasa. Walau bagaimanapun, Rusia mengalami improvasi terhadap sistem pos, bancian, cukai, dan ketenteraan di bawah telunjuk Mongol.

GRAND DUCHY OF MOSCOW (1283 – 1547)

Saat Mongol menguasai Rusia, Daniil Aleksandrovich, putera bongsu bekas raja Vladimir iaitu Alexander Nevsky, menubuhkan negeri Prince Moscow atau Principality of Moscow. Dahulu Moscow sebahagian dari negeri Vladimir, kemudian Moscow pula jadikan Vladimir sebagai jajahannya.

Moscow berkembang pesat berbanding kota baru Mongol lain kerana Aleksandrovich bekerjasama dengan pada ketua puak Mongol, di mana Mongol melantik Aleksandrovich sebagai Grand Prince of Moscow dan diberi kepercayaan untuk memungut ufti dari kerajaan Principality lain. Tambahan lagi, prestasi Prince Moscow semakin menyerlah apabila para gereja Eropah Timur menjadikan Moscow sebagai pusat penubuhan gereja Orthodoks Rusia.

Masuk abad ke-14 Masihi, Mongol semakin melemah. Ini memberikan peluang kepada Moscow untuk memberontak. Tahun 1380 di Kulikovo berdekatan dengan Sungai Don, pemberontakan Moscow terhadap Mongol berlaku dan akhirnya Mongol kalah dan berundur dari Moscow. Kejayaan ini menjadi kelegaan pemerintah Moscow ketika itu bernama Grand Prince Dmitry Donskoy. Moscow kemudian menjadi negeri sendirian dan meluaskan jajahannya melalui perαng, perjanjian, dan perkahwinan.

IVAN III, IVAN THE GREAT (1440 – 1505)

Masuk abad ke-15 Masihi, Grand Duchy of Moscow atau kerajaan Principality Moscow memulakan langkah menjajah tanah Rusia lain demi meningkatkan populasi dan kekayaan Moscow. Prince yang menonjol dalam penaklukan Moscow adalah Ivan III. Ivan bersaing dengan seteru terkuat iaitu kerajaan Grand Duchy of Lithuania demi menakluk kerajaan Principality yang terletak di utara Sungai Dnieper.

Saat Moscow alami peperαngan panjang dengan Republik Novogod dan pengkhianatan dari beberapa orang putera Moscow sendiri, Ivan III berjaya menumbangkan Novgorod dan Tver. Maka, jajahan Grand Duchy of Moscow menjadi 3 kali ganda sepanjang penaklukan Ivan. Pernah paderi bernama Filofei menulis surat kepada Ivan III. Surat tersebut menyatakan ramalan bahawa Moscow bakal menjadi ‘Rom Ketiga’.

Ramalan paderi Filofei menjadi kenyataan apabila Empayar Byzantine yang lama berperanan sebagai pusat penyebaran Kristian Orthodoks Yunani telah tumbang. Maka, para paderi bersepakat Moscow menjadi ‘Rom Baru’ dan Ivan III menjadi ketua Kristian baru dengan mazhab Orthodoks Timur. Bagi menguatkan takhta Ivan, dia mengahwini puteri Byzantine bernama Sophia Palaiologina.

Yakin dengan kuasa Ivan miliki, baginda mengumumkan bahawa seluruh Prince Rusia dan para bangsawan wajib mentaatinya. Ivan seterusnya mengadakan kempen penjajahan menghalau Mongol dari tanah Rusia. Pada abad ke-16 Masihi, Ivan bersama para Prince Rusia lain memulakan Perαng Russo-Crimean melawan Mongol terakhir yang menetap di kawasan Sungai Volga. Benteng pertahanan bernama Great Abatis Belt dibina sebaris dengan Sungai Oka oleh Grand Duchy of Moscow, sebagai kubu dari serαngan Mongol.

Setelah Mongol dihalau keluar, para penguasa kerajaan dalam Rusia mahukan kerajaan persekutuan kembali tubuhkan namun Ivan III memaksa pada Prince Rusia yang rendah statusnya taat kepadanya yang menguasai bidang ketenteraan, kehakiman, dan pengurusan luar negeri. Dengan peroleh jajahan maha luas dan ketaatan kepada Ivan III tanpa ingkar dari para Prince Rusia, Moscow menjadi kerajaan nasional Rusia baru yang diperintah oleh raja Rusia bernama Ivan III.

IVAN IV, IVAN THE TERRIBLE (1547 – 1584)

Selepas Ivan III, Ivan IV menjadi raja kedua Rusia dan baginda adalah raja pertama yang memegang gelaran ‘Tsar’, bermaksud pemerintah agung. Ivan IV terkenal dengan gelaran ‘Ivan The Terrible’ kerana cara baginda mengekalkan kuasanya agak kejam.

Sepanjang pemerintahan Ivan IV, baginda sibuk mengekalkan kuasa monarkinya dengan menundukkan pada bangsawan dan kerabat diraja dengan sesuka hatinya, menghalau dan kenakan hukuman mαti kepada sesiapa yang mulakan provokasi terhadap baginda.

Walaupun begitu, Ivan IV adalah raja yang berpandangan jauh, di mana baginda reformasikan Rusia dengan pembentukan kod undan-undang baru iaitu Sudebnik Tahun 1550, menubuhkan parlimen feudal bernama Zemsky Sobor, membendung pengaruh paderi dalam pemerintahan, dan perkenalkan pengurusan rakyat dalam mentadbir kawasan perkampungan.

Dalam urusan ketenteraan, Ivan IV seorang strategis terutamanya dalam mengekang pengaruh Mongol atau orang Turkic di Rusia. Baginda berjaya menggulingkan 3 buah kerajaan kecil Turkic: Kazan, Astrakan, dan Sibir (Siberia). Dengan penggulingan 3 kerajaan kecil ini, migrasi orang Turkic nomad menjadi terbatas melintang Asia ke Eropah, terutamanya laluan ke biasa an Turkic iaitu kawasan Sungai Volga dan Pergunungan Ural.

Pada akhir pemerintahan Ivan IV, baginda menubuhkan pasukan pengawal elit bernama Oprichnina. Pasukan ini bertugas sebagai pembawa hukuman mαti kepada pada bangsawan feudal yang disyaki mengkhianati Ivan IV.

Namun penubuhan Oprichnina membawa kemudaratan yang tinggi. Akibat pembuηuhan Oprichnina yang tidak terkawal, Pembuηuhan Beramai-Ramai Novgorod berlaku pada tahun 1570. Peristiwa perit ini membawa kepada kehilangan para tentera yang terlibat, wabak, dan pengurangan keluaran hasil tanaman. Kaum Mongol Krimea atau Tartar berpeluang menyerang dan memusnahkan kota Moscow pada 1571. Tahun seterusnya, Ivan IV bubarkan Oprichnina.

AKHIR PEMERINTAHAN TSAR RUSIA (1557 – 1605)

Setelah kemangkatan Ivan IV, puteranya Feodor menjadi Tsar Rusia ketiga. Namun Feodor tiada kewibawaan sebagai raja Rusia dan tidak dapat mengurus kerajaannya dengan baik. Bagi menstabilkan Rusia, Boris Godunov iaitu menteri kepercayaan Feodor melantik dirinya sebagai pemangku de facto. Selepas kemangkatan Feodor, dinasti Rurik terhenti kerana Feodor tidak mempunyai pewaris yang meneruskan monarki mereka.

Maka Tsar Rusia ke-4 dan terakhir adalah pemangku Feodor sendiri, satu-satunya raja bukan berdarah Rurik. Boris pada zaman pemerintahannya amat mementingkan pendidikan rakyat Rusia. Boris merasakan Rusia harus mengikuti pendidikan yang Eropah peroleh. Maka, baginda melaksanakan pembawaan guru asing mengajarkan kanan-kanak Rusia dan menghantar pada remaja Rusia ke pelosok Eropah untuk menimba ilmu. Pembelajaran mazhab Kristian selain Orthodoks Timur juga diterapkan seperti Boris membenarkan pembinaan gereja Kristian Lutheran di Rusia.

Tahun 1605, Boris mangkat akibat penyakit strok yang berpanjangan. Dari kemangkatannya, Rusia menghadapi bencana yang tidak terkawal, iaitu perαng saudara bernama Time of Troubles.

Kalau berminat dengan sejarah Rusia, kalian boleh beli buku terbaru kami, Rusia: Tsar Moden Rusia di:

Putin: Tsar Moden Russia

RUJUKAN:

Auty, Robert, and Dimitri Obolensky, eds. Companion to Russian Studies: vol 1: An Introduction to Russian History (1981).

Brown, Archie et al. eds. The Cambridge Encyclopedia of Russia and the Former Soviet Union (2nd ed. 1994).
McKenzie, David & Michael W. Curran. A History of Russia, the Soviet Union, and Beyond. 6th ed. Belmont, CA: Wadsworth Publishing, 2001.


Peristiwa Oktober 19 Di Iraq – Hukuman Ke Atas Saddam Hussein

Tidak
ramai yang mengetahui bahawa 19 Oktober 2005 merupakan hari pertama Saddam
Hussein dibicarakan pada tuduhan jenayah kemanusiaan. Perbicaraan ini
berlangsung selama 383 hari melalui Mahkamah Khas Iraq (IST) yang ditubuhkan
Pihak Berkuasa Sementara Gagasan (CPA) Amerika Syarikat. Pihak CPA telah
memilih lima hakim tempatan untuk memulakan perbicaraan ini.

Pada
tarikh ini, Saddam Hussein (dan tujuh orang kanannya) didakwa atas jenayah yang
berlaku pada tahun 1982, susulan cubaan membvnvh oleh Parti Dakwah Islam semasa
kunjungan Saddam di Dujail untuk memuji tentera-tentera tempatan dalam
perjuangan menentang Iran. Sebagai balasan, Saddam memberkas 393 lelaki dan 394
wanita dan kanak-kanak di Dujail. Tidak diketahui seramai mana yang disiks4.
Namun sekurang-kurangnya 142 penduduk Syiah terbvnvh akibat siks44n ini.

Kebencian Saddam terhadap Syiah memang jelas, selepas Per4ng Iraq-Iran yang beliau mendakwa penduduk-penduduk tempatan yang bermazhabkan Syiah condong ke arah kerajaan Tehran. Namun pada 21 Ogos 2006 pula, satu lagi perbicaraan mengesahkan bahawa Saddam tidak membenci Syiah sahaja. Perbicaraan pada tarikh demikian bertujuan untuk mengorek tindakan Saddam terhadap bangsa Kurdi pula susulan kempen ketenteraan al-Anfal.

Dalam
pembvnvhan beramai-ramai ini, kerajaan Iraq yang dipimpin Saddam Hussein
didapati bersalah. Anggota kanan Saddam iaitu Ali Hassan al-Majid pun
dijatuhkan hukuman m4ti atas pembvnvhan k*jam seramai 50,000-182,000 orang
Kurdi. Bertatahkan nama surah al-Anfal, kerajaan Ba’ath berdepan dengan ancaman
dari Kesatuan Patriotisme Kurdistan (PUK). Namun yang menerima padah pula ialah
rakyat tempatan yang tidak bersenjata, termasuk wanita dan kanak-kanak.

Menurut
Human Rights Watch juga, Saddam Hussein telah menggerakkan jenteranya untuk
memvsnahkan 4,000 kampung Kurdi. Hanya 655 kampung sahaja dibiarkan. Lebih
kejam lagi, 250 kampung dianiayai dengan senj4t4 k1m1a antara April 1987 dan
Ogos 1988. Sebanyak 1,754 sekolah, 270 hospital dan 27 gereja dimvsnahkan
Saddam. Dan yang mungkin mengejutkan semua, sebanyak 2,450 masjid pun
dirobohkan.

2,000
Kristian Assyria telah dig4skan sampai m4ti dalam peristiwa z4lim yang tidak
pernah dilakukan terhadap rakyat sendiri sejak 1940-an semasa pemerintahan
Jerman N4zi. Maka suatu senarai panjang pencabulan hak-hak asasi manusia telah
dilengkapkan. Dalam laporan tersebut, penggunaan gas s4rin dinokhtahkan bagi
kota Halabja. Ribuan rakyat tempatan dibvnvh, antaranya wanita dan kanak-kanak.

Pada
5 November 2006, Saddam Hussein dijatuhkan hukuman m4ti. Rayuannya ditolak
sekitar 26 Disember. Dan empat hari kemudian, pada Hari Raya Aidiladha, hukuman
m4ti terhadap Saddam dijalankan. Perlaksanaan ini sekaligus menggugurkan semua
tuduhan berbaki terhadap Saddam Hussein. Namun bukan semua pihak bersorak,
walaupun dalam kalangan musuh. Ini kerana hukuman terhadap Saddam telah dirakam
telefon bimbit dan diudarakan bagi tatapan semua.

Menurut
ketua makam, jenazah Saddam dit1kam sebanyak enam kali selepas hukuman
dijalankan. Video kedua pula menunjukkan m4y4tnya diletakkan didalam troli,
menimbulkan tanda tanya besar apabila lehernya didapati mempunyai kesan
tik4m4n.

Saddam
pun dikebumikan di tempat kelahirannya iaitu Tikrit pada 31 Disember 2006,
dengan musuh-musuhnya menyambut Tahun Baharu 2007 dengan penuh simbolisme.
Makamnya pun didapati telah musnah pada Mac 2015, yang mana sebuah kumpulan
Sunni dilaporkan telah mengubahkan m4y4tnya ke lokasi rahsia kerana risaukan
sebarang pencabulan terhadap jen4z4hnya.

Saddam
menulis sepucuk surat sebelum dijatuhkan hukuman. Beliau mendesak bangsa agung
Iraq untuk bangkit menentang golongan yang menakluki Iraq. Baginya tiada
keutamaan melainkan menghalau kafir, penjenayah dan penakluk yang beliau menyekutukan
dengan Hulagu Khan.

Menurut
Dr. Mahathir Mohamad pula, proses perbicaraan Saddam Hussein merupakan
penghinaan kepada bidangkuasa keadilan. Kerana barisan pertahanan Saddam telah
dibunuh dengan kejam, saksi diugut dan hakim dibuang kerana berlaku adil
sebelum digantikan dengan boneka-boneka Barat.

Hukuman
yang dijatuhkan juga agak ngeri. Dimulakan dengan syahadah, Saddam menyebut
nama Tuhan apabila tali diletakkan di lehernya. Ucapan selawat diikuti Saddam,
sebelum berlakunya kekecohan apabila suara-suara keras menyebut “Muqtada!”
berkali-kali, sebagai rujukan kepada ulama Syiah bernama Muqtada al-Sadar.

Saddam
membalas: “Muqtada! Ini kau kata keberanian? (dalam konteks kasar mempersoalkan
kelelakian Muqtada). Terdapat juga suara-suara mengatakan supaya proses hukuman
perlu dihormati. Pada penghujung nyawanya, Saddam cuba bersyahadah sekali lagi.
Namun beliau dig4ntung sebelum boleh mengakui bahawa Muhammad SAW merupakan
Rasulullah buat kali kedua.

RUJUKAN:

Full Text: the Saddam Hussein Letter-https://www.theguardian.com/world/2003/apr/30/iraq.brianwhitake

Gen0cide in Iraq – the Anfal Campaign Against the Kurds. https://www.hrw.org/reports/1993/iraqanfal/

New Video of Saddam’s C0rpse on Internet. http://www.washingtonpost.com/wp-dyn/content/article/2007/01/09/AR2007010900258.html

Saddam’s Allies Moved his C0rpse, fearful of Shiite militias would harm it. https://www.reuters.com/article/us-iraq-security-saddam-idUSKBN0G61GM20140806

Saddam Hussein’s Last Words: “To the Hell that is Iraq!”? https://www.globalresearch.ca/saddam-hussein-s-last-words-to-the-hell-that-is-iraq/4620


Balai Bomba Pertama Di Sarawak 1917

BANTUAN
mereka sentiasa dituntut di dalam apa jua keadaan kita baik semasa kemalangan
di jalanraya, kes orang hilang di hutan, baik semasa adanya yang mati lemas
telahan lagi ketika berlaku kebakaran.
Boleh dikatakan apa jua yang berlaku di darat, laut, sungai malah udara
semuanya menuntut pengorbanan mereka.
Itulah anggota bomba dan penyelamat yang menjadi antara pasukan
penyelamat yang begitu dekat di hati masyarakat kerana tugasan mereka yang
pelbagai.

Berbicara
tentang anggota bomba dan penyelamat mungkin ramai warga Sarawak tertanya-tanya
bilakah sebenarnya Sarawak sudahpun mempunyai anggota bomba dan balai bombanya
tersendiri.  Di dalam sejarah Sarawak
sebenarnya, tugasan bomba malah balai bomba yang teratur telahpun ada ketika
zaman Brooke lagi atau untuk lebih mengkhusus ketika Tuan Rajah Charles Brooke
memerintah Sarawak dari tahun 1868 hingga 1917.

Dan di dalam
sejarah berdirinya Sarawak juga menyaksikan ketika zaman pemerintahan Tuan
Rajah Charles Brooke inilah Sarawak khususnya ibukota Kuching telah bertukar
daripada hanya satu perkampungan biasa menjadi bandar yang besar yakni dengan
terbina banyak bangunan-bangunan binaan zaman Renaissance di Kuching pada waktu
itu.  Akibat daripada itu juga, beliau
sendiri memahami mengapa satu balai bomba bersama anggotanya harus ada di
Kuching pada waktu itu.  Lebih-lebih lagi
tragedi Kuching terbakar pada tahun 1885 yang menyaksikan hampir separuh
daripada pusat komersial Kuching hangus musnah dek kerana ketiadaan anggota
bomba yang terlatih di Kuching pada masa itu.

Belajar
daripada kesilapan yang lepas itu menyaksikan Tuan Rajah Charles Brooke telah
bersetuju untuk membina satu balai bomba di Kuching pada tahun 1917.  Sekaligus balai bomba yang terletak di Jalan
Gartak, Kuching itu merupakan balai bomba yang pertama di dalam sejarah
Sarawak.

Mungkin ramai
yang tertanya-tanya dimanakah Jalan Gartak di Kuching kerana buat masa sekarang
ianya sudah tiada lagi di dalam peta Kuching itu sendiri.  Untuk pengetahuan semua, Jalan Gartak yang
dimaksudkan adalah yang kita gelar “Open Air Market” atau berhadapan dengan
pusat membeli belah Electra House yang kita kenali sekarang.  Dinamakan Jalan Gartak kerana suatu waktu
dahulu ada satu aliran sungai di kawasan tersebut sebelum ianya ditimbus pada
tahun 1907 untuk pembangunan.  “Gartak”
pula adalah merujuk kepada titi kayu di dalam bahasa Melayu Sarawak kerana di
sungai tersebut pernah ada satu titi kayu yang merentagi sungai bagi memudahkan
orang kampung mengambil air bersih untuk kegunaan harian mereka.

Serentak
dengan pembinaan balai bomba di Jalan Gartak itu juga menyaksikan Brooke
membeli sebuah kenderaan bomba yang menggunakan kuasa arang batu dari England
sekitar tahun 1917. Turut dinyatakan balai bomba tersebut hanya mempunyai
sekitar lapan ke 10 orang petugas bomba untuk menjaga Kuching daripada sebarang
kebakaran pada waktu itu.  Kebanyakan
daripada petugas bomba adalah anak-anak tempatan Kuching yang dilatih sendiri
mengenal dunia bomba daripada penjawat awam Eropah yang bekerja dengan Kerajaan
Sarawak dibawah Brooke pada waktu itu.

Perlulah
diingatkan pada zaman dahulu sudah tentu komunikasi tidaklah semaju
sekarang.  Tiada nama-nama jalan yang
mengkhusus untuk ke lokasi kebakaran dan hanya berpandukan nama-nama kampung
sahaja.  Jadi disamping membina balai
bomba untuk kegunaan ahli bomba tinggal dan pejabat serta menempatkan peralatan
kebakaran, di sebelah balai bomba turut didirikan satu bangunan tinggi atau
“look up tower”.  Bangunan tinggi ini
akan dipanjat oleh anggota bomba untuk melihat sendiri lokasi kebakaran
sekiranya berlaku kecemasan.  Pada waktu
itu sudah tentu tidaklah banyak bangunan-bangunan tinggi yang dibina di Kuching
seperti sekarang.

Dari tahun
1917, balai bomba Jalan Gartak telah menabur bakti untuk kesejahteraan rakyat
Sarawak sehinggalah Sarawak dibawah Koloni Mahkota Sarawak British.  Sekitar tahun 1950an, balai bomba Jalan
Gartak dirobohkan setelah Balai Bomba Jalan Padungan siap. Sebagai mengenang
sejarahnya “look up tower” sengaja
ditinggalkan bagi menjadi saksi bisu sejarah balai bomba pertama di
Sarawak.  Sehingga sekarang ianya masih
wujud di kawasan Open Air Market.

-HB-

#KamekSayangSarawakBah!

RUJUKAN: